Qatar kutuk keras pembunuhan tanpa henti di Gaza

DOHA, 22 Rabiulakhir 1445H, Isnin – Perdana Menteri Qatar, Mohammed bin Abdulrahman Al Thani menyuarakan rasa kesal dengan reaksi masyarakat antarabangsa terhadap pengeboman orang awam di Gaza.

Dalam sidang media bersama rakan sejawatnya dari Perancis, beliau menjelaskan reaksi masyarakat antarabangsa tidak seperti yang dimahukan.

Beliau menekankan keperluan penyelarasan dengan rakan serantau dan antarabangsa untuk mencapai “gencatan kemanusiaan segera, yang boleh membawa kepada pemberhentian permusuhan.”

Mohamad yang juga Menteri Luar Qatar mengkritik sekeras-kerasnya pembunuhan orang awam Gaza dalam jumlah besar.

Beliau mengakui telah berbincang dengan rakan sejawatnya di Perancis, Catherine Colonna mengenai usaha pengantaraan bagi membebaskan tebusan untuk memberikan bantuan tanpa gangguan kepada orang awam di Gaza.

Sementara itu, Colonna berkata, pihaknya bergantung kepada Qatar untuk membantu dalam situasi genting yang dihadapi oleh penduduk Gaza.

“Kita mesti menghormati undang-undang kemanusiaan antarabangsa, melindungi orang awam, dan menyokong ketibaan bantuan ke Gaza,”katanya.

Diplomat tertinggi Perancis itu mengutuk keganasan yang dilakukan oleh rejim pengganas di Tebing Barat.

“Perancis akan melakukan segala usaha untuk mengelak peluasan perang dan mencapai penyelesaian diplomatik dan damai,” katanya.

Sehingga kini rejim haram itu telah meluaskan serangan udara dan darat ke atas Semenanjung Gaza tanpa henti.

Kementerian Kesihatan di Gaza mengesahkan, jumlah kematian di Semenanjung Gaza kini meningkat kepada 9,770 termasuk 4,800 kanak-kanak. – Agensi


Hargai jasa wira kemerdekaan, perkukuhkan identiti dan jati diri

BANGI, 11 Muharram 1442H, Ahad – Sempena kemerdekaan negara yang ke-63 esok, umat Islam serta bangsa Melayu khususnya diajak bersama-sama menghayati serta menghargai jasa pejuang negara.

Sambil meluahkan rasa syukur, Pengerusi Media Isma Sdn Bhd, Dr Norzila Baharin berkata, nilai kemerdekaan yang dikecapi kini adalah hasil titik peluh perjuangan para ulama, wira-wira kemerdekaan, pemimpin-pemimpin Melayu, Majlis Raja-Raja serta rakyat biasa.

Katanya, mereka telah sedaya upaya berusaha mempertahankan agama Islam dan memelihara hak bangsa Melayu daripada cengkaman penjajah.

“Namun, kini kedua-duanya yakni kesucian agama Islam dan hak-hak bangsa Melayu diancam daripada pelbagai pihak dalam dan luar negara.

“Serangan itu dengan pelbagai cara yang mencemaskan kita. Identiti dan jati diri kita dirobek dan dicairkan hari demi hari.

“Justeru saya mengajak umat Islam dan bangsa Melayu khususnya untuk sama-sama hayati dan hargai perwira-perwira kemerdekaan, kukuhkan identiti dan jati diri kita serta kekalkan kesatuan kita dalam memelihara agama dan bangsa,” katanya dalam ucapan kemerdekaan disiarkan TV Pertiwi hari ini.

Pada masa sama, Dr Norzila berharap supaya generasi seterusnya akan terus kecapi nilai kemerdekaan sebenar seperti yang diidamkan generasi terdahulu.

“Kekalkan identiti serta bina peradaban bangsa. Selamat menyambut hari kemerdekaan yang ke-63,” katanya.


Harga petrol, diesel kekal

BANGI, 2 Ramadan 1442H, Rabu – Harga runcit produk petroleum RON97 dan RON95 masing-masing kekal pada harga RM2.54 serta RM2.05 seliter mulai tengah malam ini.

Sementara, diesel juga kekal RM2.15 seliter berkuat kuasa bagi tempoh 15 April sehingga 21 April 2021, menurut Kementerian Kewangan.

Kementerian berkata, penetapan harga runcit produk petroleum secara mingguan menggunakan formula Automatic Pricing Mechanism (APM).

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguh pun harga pasaran sebenar bagi kedua-dua produk telah meningkat melebihi paras harga siling yang ditetapkan.

“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya.


PN boleh menang kalau ahli UMNO ‘swing’ sokongan

BANGI, 22 Safar 1445H, Jumaat – Perikatan Nasional (PN) yakin golongan muda dan ahli UMNO yang kecewa dengan kerjasama Pakatan Harapan dan Barisan Nasional (PH-BN) dijangka beralih sokongan kepada gabungan itu pada Pilihan Raya Kecil (PRK) Parlimen Pulai, esok.

Ahli Parlimen Arau, Datuk Seri Shahidan Kassim berkata, PN boleh membolot undi golongan muda, termasuk ahli UMNO kerana menolak kerajaan perpaduan yang semakin celaru ketika ini.

Beliau juga percaya, ahli UMNO di Johor menolak kerjasama yang membabitkan DAP, apatah lagi tiada calon parti itu bertanding pada PRK kali ini.

“Jadi penyokong UMNO akan buat undi protes, kalau orang UMNO ‘swing’ sokong PN, kita akan boleh menang di Pulai dan Simpang Jeram. Ini adalah cara untuk orang UMNO ajar mereka dengan menyokong PN.

“Di Simpang Jeram, orang muda di sana menyatakan sokongan kepada PN, termasuk orang UMNO walaupun mereka tidak berani tunjuk muka.

“Di sini pun sama, kalau pengundi muda kalih, kita akan menang di Pulai,” katanya seperti dilapor media tempatan.

Shahidan yang juga bekas Menteri Besar Perlis berkata, tahap sokongan rakyat terhadap PN semakin baik dan mula dikesan sejak Pilihan Raya Umum Ke-15 (PRU15) apabila diterjemahkan pada Pilihan Raya Negeri (PRN) di enam negeri, bulan lalu.

“Saya tahu pengundi muda di sini termasuk orang UMNO juga sudah tidak sabar, menggigil tangan nak pangkah PN, sokonglah PN untuk kita mengajar mereka (PH-BN) ini,” katanya.


Skandal 1MDB: Permohonan gantung laksana perintah pemulangan harta ditolak

KUALA LUMPUR, 22 Zulhijjah 1443H, Jumaat – Mahkamah Tinggi di sini hari ini menolak permohonan pihak pendakwaan bagi menggantung pelaksanaan perintah pemulangan harta yang disita daripada bekas Perdana Menteri Datuk Seri Najib Tun Razak, isterinya Datin Seri Rosmah Mansor, anak mereka dan beberapa individu lain.

Hakim Mohamed Zaini Mazlan memutuskan demikian selepas mendengar hujahan daripada pihak pendakwaan selaku pemohon dan peguam yang mewakili Najib, Rosmah, Riza Shahriz Abdul Aziz (anak Rosmah), anak mereka Nor Ashman Razak, Senijauhar Sdn Bhd, Aiman Ruslan, Goh Gaik Ewe, Roger Ng Chong Hwa (bekas pegawai bank Goldman Sachs) dan isteri Lim Hwee Bin sebagai responden pertama hingga kesembilan.

“Saya tidak nampak alasan munasabah berkenaan permohonan ini jadi saya menolak permohonan pendakwaan untuk menggantung pelaksanaan perintah pemulangan harta,” kata hakim itu.

Pada 8 Nov tahun lepas, Mohamed Zaini memerintahkan barangan termasuk beg tangan pelbagai jenama, 27 kenderaan dan wang tunai pelbagai mata wang yang disita daripada mereka yang didakwa mempunyai kaitan dengan skandal 1Malaysia Development Berhad (1MDB) tidak dilucut hak kepada Kerajaan Malaysia.

Terdahulu, Timbalan Pendakwa Raya Harris Ong Mohd Jeffery Ong dalam hujahannya berkata pihaknya memohon untuk penangguhan berikutan rayuan terhadap keputusan pelucuthakan itu sedang didengar di Mahkamah Rayuan.

“Mahkamah Rayuan menetapkan tarikh 6 Sept ini sebagai pengurusan kes dan pihak pendakwaan masih menunggu rekod rayuan.

Saya mohon mahkamah pertimbangkan…pihak kami telah memfailkan permohonan rayuan dalam tempoh masa, jadi kami masih mempunyai kuasa terhadap barangan yang disita sehingga kes diputuskan di Mahkamah Rayuan,” katanya.

Bagaimanapun, peguam Datuk Tan Hock Chuan yang mewakili Roger Ng dan isterinya berhujah pihak berkuasa membenarkan akses secara langsung kepada akaun bank milik pasangan itu susulan saman yang difailkan mereka terhadap dua bank berkenaan iaitu Maybank (cawangan Plaza Damansara) dan RHB Bank (cawangan Bangsar Shopping Centre Office Tower).

Tan berkata beliau juga tidak tahu sekiranya wang di dalam akaun milik anak guamnya masih wujud kerana pihak bank telah membenarkan akses terhadap akaun sejak April lepas.

“Kami akan menulis kepada Jabatan Peguam Negara untuk tidak meneruskan rayuan terhadap keputusan itu, memandangkan mereka (Jabatan Peguam Negara) yang memberi arahan kepada pihak bank untuk membenarkan akses terhadap akaun anak guam,” katanya.

Peguam Mardhiyah Siraj dan Azamuddin Aziz, masing-masing mewakili Najib, Riza Shahriz dan Nor Ashman memohon agar mahkamah menolak permohonan untuk menggantung perintah pemulangan harta atas alasan tidak wujud keadaan istimewa yang membenarkan penggantungan itu.

“Pemohon juga tidak lagi mempunyai kuasa untuk menangguhkan kerana perintah sita selama 12 bulan telah tamat,” katanya.

Pada 8 November 2021, Mahkamah Tinggi menolak permohonan pendakwaan untuk melucut hak harta-harta itu kepada kerajaan dan permohonan penangguhan itu dibuat sementara menunggu rayuan terhadap keputusan itu di Mahkamah Rayuan.

Dalam keputusan sama, Hakim Mohamed Zaini bagaimanapun membenarkan permohonan kerajaan untuk melucut hak aset daripada lapan responden lain kerana mereka tidak membantah permohonan itu iaitu Mohd Kyizzad Mesran, Yayasan Rakyat 1Malaysia, Yayasan Semesta, Yayasan Mustika Kasih, Rembulan Kembara Sdn Bhd dan tiga bekas pegawai 1MDB yang melarikan diri, Kee Kok Thiam, Tan Vern Tact dan Geh Choh Hun. – Bernama


Rasuah VLN: Nasib Ahmad Zahid ditentukan hari ini

SHAH ALAM, 27 Safar 1444H, Jumaat – Tumpuan akan terarah kepada Hakim Mahkamah Tinggi Datuk Mohd Yazid Mustafa pagi ini untuk keputusannya sama ada Datuk Seri Dr Ahmad Zahid Hamidi membela diri atau dibebaskan daripada 40 pertuduhan rasuah berhubung Sistem Visa Luar Negara (VLN).

Hakim Mohd Yazid dijangka mengumumkan keputusan di akhir kes pendakwaan pada 9 pagi.

Sekiranya keputusan mahkamah berpihak kepada pendakwaan, yakni mahkamah mendapati terdapat kes prima facie terhadap Ahmad Zahid, 69, maka beliau akan dipanggil untuk membela diri, namun jika keputusan adalah sebaliknya, bekas timbalan perdana menteri itu akan dilepas dan dibebaskan.

Sekiranya Ahli Parlimen Bagan Datuk itu diperintah membela diri, mahkamah akan mendengar keterangan daripadanya dan saksi pembelaan lain.

Perbicaraan kes itu bermula pada 24 Mei 2021 dan pihak pendakwaan serta pembelaan selesai berhujah pada 7 Sept lepas.

Ahmad Zahid mengaku tidak bersalah terhadap 33 pertuduhan menerima suapan berjumlah SG$13.56 juta daripada Syarikat Ultra Kirana Sdn Bhd sebagai dorongan untuk dirinya sebagai Menteri Dalam Negeri, melanjutkan kontrak syarikat itu sebagai pengendali Perkhidmatan One Stop Centre (OSC) di China dan Sistem VLN serta didakwa mengekalkan kontrak perjanjian untuk membekalkan sistem bersepadu VLN kepada syarikat sama oleh Kementerian Dalam Negeri (KDN).

Beliau didakwa melakukan kesalahan di Seri Satria, Presint 16, Putrajaya dan di Country Heights, Kajang, antara Oktober 2014 dan Mac 2018.

Pertuduhan mengikut Seksyen 16 (a)(B) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 (1) akta sama, yang memperuntukkan hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000 mengikut mana-mana yang lebih tinggi, jika sabit kesalahan.

Ahli Parlimen Bagan Datuk itu juga mengaku tidak bersalah terhadap 33 pertuduhan pilihan mengikut Seksyen 165 Kanun Keseksaan, sebagai Menteri Dalam Negeri, menerima suapan berjumlah SG$13.56 juta berhubung sistem VLN antara 2014 hingga 2017.

Bagi tujuh pertuduhan lagi, Ahmad Zahid turut mengaku tidak bersalah atas dakwaan sebagai Menteri Dalam Negeri memperoleh untuk dirinya wang tunai SG$1,150,000; RM3,000,000; 15,000 Swiss Franc dan US$15,000 tanpa balasan daripada syarikat sama yang mempunyai hubungan dengan kerja rasmi beliau.

Beliau didakwa melakukan kesalahan tersebut di Country Heights, antara Jun 2015 dan Oktober 2017, mengikut Seksyen 165 Kanun Keseksaan yang membawa hukuman penjara maksimum dua tahun, atau dengan denda atau kedua-duanya jika sabit kesalahan.

Seramai 40 wartawan tempatan dan asing diberikan pas untuk mengikuti prosiding berkenaan menerusi satu pautan video di sebuah bilik selain mahkamah juga menyediakan 30 pas bagi jurugambar dan jurukamera video yang ditempatkan di lobi Kompleks Sultan Salahuddin Abdul Aziz Shah, di sini. – Bernama


5 beradik berdepan hukuman mati edar dadah

TAPAH, 30 Rabiulawal 1442H, Isnin – Enam lelaki termasuk lima beradik dengan seorang daripadanya remaja bawah umur dihadapkan ke Mahkamah Majistret di sini hari ini atas pertuduhan mengedar dadah kira-kira dua minggu lepas.

Pertuduhan ke atas S. Rathiswaran, 23; S. Suthentiran, 21; S. Sridharan, 20; S. Suthesan, 18, dan adik mereka yang berusia 17 tahun serta seorang warga Myanmar dikenali sebagai Kyaw, berusia lingkungan 20-an, dibacakansecara serentak di hadapan Majistret Mohd Harith Mohd Mazlan.

Keenam-enam tertuduh didakwa bagi mencapai niat bersama mengedar dadah jenis Methampetamine seberat 37.2 kilogram di ladang kelapa sawit di Mukim Chenderiang, Batang Padang di sini pada 4 Nov lepas kira-kira 9.15 pagi.

Mereka didakwa mengikut Seksyen 39B(1)(a) Akta Dadah Berbahaya 1952 yang boleh dihukum di bawah Seksyen 39B(2) akta sama dan dibaca bersama Seksyen 34 Kanun Keseksaan yang membawa hukuman gantung sampai mati.

Pendakwaan dikendalikan Timbalan Pendakwa Raya Nur Amanina Zulkefli manakala kesemua tertuduh diwakili peguam Rajit Singh.

Mahkamah tidak menawarkan sebarang jaminan serta menetapkan 9 Disember ini sebagai tarikh sebutan semula kes bagi menunggu jurubahasa Myanmar kerana tertuduh warga asing itu tidak memahami bahasa Melayu dan 18 Januari tahun depan untuk serahan laporan kimia. – Bernama


Kesiapsiagaan hadapi kesan perubahan ekstrem iklim antara fokus Dewan Rakyat hari ini

KUALA LUMPUR, 19 Syaaban 1443H, Selasa – Kesiapsiagaan Kuala Lumpur berhadapan dengan kesan iklim yang semakin ekstrem termasuk banjir dan tanah runtuh dalam tempoh 20 tahun akan datang antara isu yang akan dikupas pada persidangan Dewan Rakyat hari ini.

Menurut Aturan Urusan Mesyuarat dalam laman sesawang Parlimen, pertanyaan itu akan diajukan Nik Nazmi Nik Ahmad (PH-Setiawangsa) kepada Menteri Wilayah Persekutuan semasa sesi soal jawab.

Turut tersenarai, soalan Datuk Seri Salahuddin Ayub (PH-Pulai) yang meminta Perdana Menteri menyatakan langkah-langkah proaktif kerajaan untuk meningkatkan kewibawaan Suruhanjaya Pencegahan Rasuah Malaysia (SPRM) dalam menghadapi kes-kes rasuah yang semakin kritikal.

Ahmad Tarmizi Sulaiman (PAS-Sik) pula akan meminta Perdana Menteri menyatakan usaha bagi mengekang penyebaran ajaran dan fahaman salah dari panduan Ahli Sunnah Wal Jamaah seperti fahaman bidaah dan khurafat yang masih berlaku dalam masyarakat.

Selesai sesi tersebut, bacaan kali pertama Rang Undang-Undang Majlis Pembangunan Wilayah Ekonomi Pantai Timur (Pindaan) 2022 dijangka dikemukakan Menteri di Jabatan Perdana Menteri.

Turut dijangka menjadi tumpuan adalah sesi bacaan kali kedua Rang Undang-Undang Perlembagaan (Pindaan) 2022, Rang Undang-Undang Perhutanan Negara (Pindaan) 2022 dan Rang Undang-Undang Pencegahan dan Pengawalan Penyakit Berjangkit (Pindaan) 2021.

Dewan Rakyat bersidang hingga 24 Mac ini. – Bernama


‘Saya dan keluarga tak pernah terima wang daripada 1MDB’

KUALA LUMPUR, 17 Jamadilawal 1442H, Jumaat – Bekas Gabenor Bank Negara Malaysia, Tan Sri Dr Zeti Akhtar Aziz menafikan dakwaan bahawa keluarganya terlibat dalam skandal 1Malaysia Development Bhd (1MDB).

“Saya memerhatikan dengan kebimbangan apabila melihat banyak laporan media yang tidak benar mengaitkan saya dan keluarga saya dengan 1MDB.

“Isu berkaitan 1MDB telah disiasat sepenuhnya oleh pihak berwajib seperti BNM, Polis Diraja Malaysia (PDRM) dan Suruhanjaya Pencegahan Rasuah Malaysia (SPRM),” katanya.

Dalam satu kenyataan ringkas, Zeti berkata, bahawa beliau telah memberikan kerjasama sepenuhnya dan menyerahkan kesemua maklumat yang diperlukan kepada PDRM serta SPRM berhubung siasatan rasmi berkenaan 1MDB dan bekas Perdana Menteri, Datuk Seri Najib Tun Razak.

Zeti bagaimanapun tidak dapat mengulas sebarang kenyataan lanjut memandangkan beliau merupakan saksi yang berpotensi dalam perbicaraan ke atas Najib yang masih berjalan.

“Oleh itu, pada pandangan saya, ini akan menganggu perbicaraan yang sedang berjalan dan berpotensi menjadi sub judice untuk saya membuat sebarang kenyataan ketika ini.

“Saya ingin mengulangi bahawa keluarga saya dan saya tidak pernah menerima apa-apa jumlah wang daripada 1MDB. Tuduhan terhadap kami adalah palsu dan berniat jahat.” – Bernama


Pengganas rancang bunuh Tun M, Guan Eng

KUALA LUMPUR, 13 Syaaban 1442H, Sabtu – Dua rakyat Malaysia dan seorang Indonesia dilaporkan merancang untuk membunuh bekas Perdana Menteri, Tun Dr Mahathir Mohamad dan beberapa menteri tahun lalu, kata Ketua Polis Negara, Tan Sri Abdul Hamid Bador.

Katanya, ketiga-tiga lelaki itu adalah antara enam yang ditangkap di Kuala Lumpur, Selangor, Perak dan Pulau Pinang pada 6 dan 7 Januari tahun lalu kerana terlibat dengan kumpulan pengganas Daesh.

“Mereka adalah sebahagian daripada sel Daesh yang dibentuk pada tahun 2019 yang bertujuan untuk mempromosikan ideologi Salafi Jihadi, merekrut anggota baru dan melancarkan serangan di Malaysia,” katanya.

Abdul Hamid berkata, siasatan menunjukkan bahawa ketiga-tiga lelaki itu telah mengancam untuk membunuh Dr Mahathir dan beberapa anggota Kabinetnya kerana mereka dilihat sebagai pemerintah sekular.

“Mereka juga merancang untuk melancarkan serangan di kasino di Genting Highlands dan kilang bir di Lembah Klang,” katanya.

Abdul Hamid, bagaimanapun, memaklumkan bahawa lelaki itu tidak dapat membuat persiapan untuk melakukan serangan, dengan mengatakan bahawa lelaki tersebut menyuarakan niat yang biasanya dinyatakan oleh suspek militan atau penyokong Daesh.

“Mereka tidak dapat merancang serangan itu, apalagi membuat persiapan untuk itu,” katanya.

Abdul Hamid juga mengatakan bahawa ketiga-tiga lelaki itu telah didakwa dan disabitkan di bawah Seksyen 130B(1)(a) Kanun Keseksaan kerana memiliki barang-barang yang berkaitan dengan kumpulan pengganas atau kegiatan pengganas.

Beliau berkata, tiga yang lain yang ditahan dibebaskan atas arahan Timbalan Pendakwa Raya.

Ini berlaku setelah Penolong Pengarah Bahagian Anti-pengganas Cawangan Khas Bukit Aman (E8), Azman Omar mengatakan pada hari Khamis bahawa seorang lelaki yang ditahan oleh polis telah merancang untuk membunuh sejumlah bekas pemimpin.

Pemimpin ini termasuk Dr Mahathir dan Lim Guan Eng, serta bekas Peguam Negara,Tan Sri Tommy Thomas.

Suspek ditangkap oleh E8 pada Januari, bersama lima lelaki lain yang menyokong Daesh.

Azman berkata, suspek mengaku mahu melancarkan serangan terhadap Dr Mahathir, Guan Eng, Tommy serta bekas Menteri Hal Ehwal Agama, Datuk Seri Dr Mujahid Yusof Rawa.

“Semasa disoal siasat, suspek mengaku dia merancang menikam mereka dengan pisau atau benda tajam,” katanya.

Azman juga mengatakan bahawa seramai 558 orang telah ditangkap sejak 2013 kerana disyaki terlibat dengan Daesh

“Sebanyak 256 individu telah didakwa, 51 ditempatkan di bawah Akta Pencegahan Jenayah (Poca), 37 di bawah Akta Pencegahan Keganasan (Pota) dan yang lainnya dibebaskan,” katanya.


Undi18 dilaksana mulai Januari 2022

KUALA LUMPUR, 23 Rabiulawal 1443H, Sabtu – Perdana Menteri Datuk Seri Ismail Sabri Yaakob berkata Undi18 akan dilaksanakan bermula 1 Januari tahun hadapan sepertimana diputuskan Mahkamah Tinggi Kuching, Sarawak sebelum ini.

Beliau berkata Kabinet telah membuat keputusan untuk tidak merayu keputusan berkenaan walaupun sebelum ini pihak Suruhanjaya Pilihan Raya dalam satu kenyataan memaklumkan bahawa persediaan ke arah pelaksanaannya hanya boleh dibuat menjelang Sept tahun hadapan.

“Bila mahkamah buat keputusan, kerajaan boleh merayu keputusan ini, tetapi bagi menghargai dan menghormati anak-anak muda, Kabinet telah putuskan kita tidak akan merayu keputusan dibuat Mahkamah Sarawak.

“Tidak merayu bermakna keputusan kekal, bermakna tarikh akhir 31 Disember (Untuk laksanakan Undi18), dan 1 Januari bermulalah pendaftaran automatik untuk pengundi 18 tahun,” katanya ketika berucap pada Majlis Sambutan Hari Belia Negara peringkat Kebangsaan, di sini, hari ini.

Turut hadir Menteri Belia dan Sukan Datuk Seri Ahmad Faizal Azumu. – Bernama


LCS: PAC minta Kabinet buat ketetapan pada mesyuarat akan datang

KUALA LUMPUR, 25 Muharam 1444H, Selasa – Jawatankuasa Kira-Kira Wang Negara (PAC) meminta supaya Kabinet membuat beberapa ketetapan pada Mesyuarat Kabinet akan datang susulan Laporan Pengauditan Forensik berkaitan program kapal tempur pesisir (LCS) yang dinyahklasifikasikan.

Pengerusi PAC Wong Kah Woh dalam satu kenyataan meminta supaya pengauditan forensik lanjut dilaksanakan oleh Boustead Heavy Industries Corporation Bhd (BHIC) ke atas projek LCS bagi melengkapi segala transaksi dan aktiviti berkenaan dengan pelaksanaan projek dan Surat Anugerah (LOA) dari 2015 sehingga kini.

“Walaupun kebanyakan LOA dikeluarkan oleh Boustead Naval Shipyard Sdn Bhd (BNS) dalam tempoh tersebut, namun pelaksanaannya adalah sekurang-kurangnya sehingga 2018.

“Laporan mendapati selagi kesemua transaksi dan aktiviti berkenaan dengan pelaksaannya sehingga 2018 belum disiasat dengan mendalam, berkemungkinan fakta-fakta penting untuk pembuktian kelakuan jenayah akan ditinggalkan,” katanya.

Selain itu, beliau berkata laporan Jawatankuasa Siasatan Tadbir Urus, Perolehan dan Kewangan Kerajaan (JKSTUPKK) berkenaan enam buah projek kapal peronda generasi baru (NGPV), Integrated Logistics Support dan Commercial Package Programme oleh Tentera Laut Diraja Malaysia (TLDM) juga harus dinyahklasifikasikan.

Katanya, ini memandangkan timbulnya isu penggunaan wang peruntukan LCS untuk pembayaran hutang lapuk NGPV oleh BNS. – Bernama


Penceroboh haram kebun durian dakwa disekat masuk kebun

RAUB, 23 Zulkaedah 1442H, Ahad – Penceroboh haram kebun durian di Raub semalam membuat laporan polis mendakwa pihak berkuasa mencegah mereka memasuki kebun – didakwa melanggar perintah mahkamah.

Penceroboh mendakwa, sekatan jalan raya telah dibuat pada Sabtu walaupun ada perintah daripada Mahkamah Rayuan yang menyatakan bahawa mereka tidak boleh dihalang memasuki kebun yang terlibat sehingga kes itu diselesaikan.

Save Musang King Alliance (Samka) dalam satu kenyataan mempersoalkan tindakan kerajaan Pahang secara terang-terangan melanggar perintah mahkamah dan menyekat pekebun durian memasuki kebun mereka.

“Ketika pekebun-pekebun tiba di pintu masuk kira-kira jam 9 pagi (semalam), sekatan jalan telah ada dan terdapat beberapa kenderaan milik Jabatan Perhutanan Negeri bersama pasukan Light Strike Force (LSF) polis.

“Ketika ADUN Tras (Chow Yu Hui) dan Presiden Samka (Wilson Chang) meminta penjelasan, pihak polis memaklumkan mereka mengikut arahan. Polis memberitahu mereka merujuk perkara itu kepada seorang wakil kerajaan negeri yang hadir di tempat tersebut,” katanya.

Memetik laporan NST, Samka berkata, wakil itu berpendapat bahawa kawasan penguatkuasaan undang-undang (operasi semalam) tidak berada di dalam kawasan larangan seperti yang dinyatakan dalam perintah mahkamah.

“Individu itu mendakwa mereka ingin memasuki kebun dan menahan penceroboh. Pegawai yang bertugas berkata, dia tidak mempunyai kuasa untuk menghentikan operasi penguatkuasaan dan kerana tidak ada keputusan, pekebun memutuskan untuk membuat laporan polis di ibu pejabat polis Raub,” katanya.

Sementara itu, Chow mendakwa bahawa pihak berkuasa tidak mematuhi perintah mahkamah dan dia akan meminta nasihat pasukan undang-undang untuk langkah selanjutnya.

“Operasi dilakukan pada musim buah durian di mana pihak berkuasa terus mengeksploitasi pekebun. Penguatkuasaan itu didorong oleh kepentingan konsortium yang disokong negeri (Royal Pahang Durian Resources-PKPP Sdn Bhd),” katanya.

Presiden Samka mengatakan, sebelum ini operasi penguatkuasaan dilakukan di kebun durian di Sungai Klau dan kini telah berkembang ke Tras yang mana terdapat enam kebun durian utama.


Krisis politik, Perlembagaan harus diselesai segera

BANGI, 21 Zulhijjah 1442H, Sabtu – Kerajaan perlu memulakan langkah dengan mencari penyelesaian bagi memulihkan semula keadaan negara.

Ini susulan kenyataan tegas Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah mengkritik kerajaan dengan menjelaskan permohonan pembatalan semua Ordinan Darurat 21 Julai lalu, dilakukan tergesa-gesa tanpa pembentangan di Parlimen.

Seri Paduka Baginda menegaskan, keadaan itu bercanggah dan mengelirukan di Parlimen kerana gagal menghormati prinsip kedaulatan undang-undang terkandung dalam Rukun Negara.

Pada masa sama turut membelakangkan fungsi dan kuasa Yang di-Pertuan Agong selaku Ketua Utama Negara seperti termaktub dalam Perlembagaan Persekutuan.

Bagi mengelak isu ini menjadi krisis, Ahli Majlis Profesor Universiti Utara Malaysia (MPUUM), Prof Dr Mohd Azizuddin Mohd Sani menggesa langkah pemulihan dimulakan kerajaan bagi mencari jalan memulihkan semula keadaan segera mungkin.

Katanya, bagi rakyat, mereka tidak mahu melihat keadaan kerajaan tidak stabil ketika berdepan krisis COVID-19.

“Rakyat sedang bertarung dengan krisis kesihatan dan ekonomi disebabkan wabak COVID-19.

“Mereka tidak mahu wujud satu lagi krisis politik dan Perlembagaan yang menjejaskan usaha negara menangani krisis sedia ada,” katanya menulis di Berita Harian hari ini.

Selain itu, krisis politik dan Perlembagaan juga harus diselesaikan secara segera yang memerlukan intervensi pelbagai pihak termasuk istana.

“Gencatan politik dituntut rakyat. Kini terpulang kepada pemimpin politik di pihak kerajaan dan pembangkang mencari jalan terbaik memulihkan keadaan politik negara.

“Jadi Pelan Pemulihan Negara (PPN) bukan sahaja merujuk kepada menangani isu kesihatan dan ekonomi, bahkan ke atas politik Malaysia umumnya,” katanya.


Ghana negara pertama luluskan vaksin malaria

ACCRA, 23 Ramadan 1444H, Jumaat – Ghana menjadi negara pertama di dunia yang meluluskan vaksin malaria baharu dari Universiti Oxford, menurut agensi berita, Al Jazeera.

Vaksin itu dijangka turut memanfaatkan kanak-kanak di bawah umur tiga tahun, walaupun belum ada perincian mengenai pelancaran imunisasi berkenaan.

Penyakit bawaan nyamuk itu membunuh lebih 600,000 orang setiap tahun – kebanyakannya kanak-kanak di Afrika – menyebabkan saintis berusaha selama bertahun-tahun untuk membangunkan vaksin.

Vaksin kanak-kanak di Afrika biasanya dibayar oleh organisasi antarabangsa seperti Gavi dan UNICEF selepas disokong Pertubuhan Kesihatan Sedunia (WHO), yang masih menilai keberkesanan dan keselamatan vaksin itu.

Bagaimanapun, saintis Universiti Oxford, Adrian Hill berkata, pengawal selia ubat-ubatan Ghana telah meluluskan vaksin itu untuk kumpulan umur paling berisiko mengalami kematian akibat malaria iaitu kanak-kanak berusia lima bulan hingga 36 bulan.

Pihaknya mempunyai perjanjian dengan Institut Serum India untuk menghasilkan sehingga 200 juta dos setahun.

Hill berkata, ini adalah kali pertama vaksin utama itu diluluskan terlebih dahulu di Afrika sebelum negara kaya.

“Ia adalah luar biasa apabila pihak berkuasa kawal selia di Afrika telah menyemak data lebih cepat daripada WHO.

“Terutama sejak COVID-19, pengawal selia Afrika telah mengambil sikap yang lebih proaktif, mereka berkata tidak mahu berada di barisan terakhir,” kata Hill.

Vaksin malaria pertama, Mosquirix dari pembuat ubat British GSK, telah disahkan oleh WHO tahun lalu, selepas dibangunkan selama beberapa dekad.

Bagaimanapun, kekurangan dana dan potensi komersial menggagalkan kapasiti syarikat terbabit untuk menghasilkan sebanyak mungkin dos yang diperlukan.

Sementara itu, vaksin R21/Matrix-M Oxford didapati 77 peratus berkesan mencegah malaria dalam penyelidikan yang diterbitkan tahun lepas.-  Agensi


3 nelayan Indonesia diculik Abu Sayyaf di Sabah diselamatkan

JAKARTA, 7 Syaaban 1442H, Ahad – Tiga rakyat Indonesia yang diculik kumpulan Abu Sayyaf pada Januari 2020 ketika menangkap ikan di perairan Sabah, Malaysia, berjaya diselamatkan oleh pihak berkuasa Filipina pada Khamis lepas (18 Mac).

Menurut kenyataan Kementerian Luar Indonesia, ketiga-tiga mereka yang berasal dari Kabupaten Wakatobi, Sulawesi Tenggara, dilaporkan sihat dan dalam proses untuk dihantar pulang ke Indonesia.

“Penyelamatan dilakukan pada Khamis petang di perairan Tawi-Tawi ketika bot yang digunakan kumpulan itu (Abu Sayyaf) yang membawa tiga warganegara Indonesia berkenaan, terbalik akibat dipukul ombak.

“Mereka (tebusan) cuba dipindahkan kumpulan itu dari Indanan, Sulu, ke tempat lain selepas terdapat operasi bersepadu pasukan keselamatan Filipina,” demikian menurut kenyataan itu.

Tiga rakyat Indonesia itu kemudiannya diselamatkan pasukan keselamatan Filipina sebelum dibawa ke Zamboanga, dan akan diterbangkan ke Manila untuk dihantar pulang ke Indonesia.

Tiga yang diselamatkan itu dikenali sebagai Arizal Kasta Miran, 30; Arsad Dahlan, 41 dan Andi Riswanto Hayano, 26.

Mereka merupakan antara lima nelayan warga Indonesia yang bekerja dengan majikan Malaysia yang diculik oleh kumpulan militan itu pada 16 Jan 2020 ketika berada di perairan Tambisan, Sabah.

Seorang daripada mangsa culik berkenaan, La Baa, 32, ditemukan mati dibunuh pada 28 Sept 2020 di Patikul, Sulu, Filipina, manakala nasib seorang lagi, iaitu kanak-kanak lelaki berusia 12 tahun, masih belum diketahui. – Bernama


Jawatankuasa SJKC Too Joon Hing desak KPM nyata sebab henti pembinaan

PUCHONG, 7 Rabiulakhir 1443H, Jumaat – Pihak yang menginginkan Sekolah Jenis Kebangsaan Cina (SJKC) Too Joon Hing di Bandar Kinrara 5, Puchong diwujudkan nampaknya masih tidak berputus asa mendesak Kementerian Pendidikan (KPM) untuk memberi reaksi terhadap arahan penghentian pembinaannya.

Pengerusi Jawatankuasa Pembinaan SJKC Too Joon Hing, Ong Yew Thai seperti dilapor akhbar berbahasa Cina, Oriental Daily, semalam menggesa KPM agar tidak bersikap dingin dalam menangai isu pembinaan sekolah tersebut.

Desakan itu dibuat selepas KPM tidak memberi sebarang maklum balas terhadap surat yang ditulis pihak Jawatankuasa Pembinaan SJKC Too Joon Hing.

“Sebaik sahaja tamatnya sidang media berkenaan pembinaan SJKC Too Joon Hing yang dihentikan oleh KPM tanpa sebarang sebab pada 28 Oktober lepas, kami telah menghantar surat kepada Timbalan Menteri Pendidikan, Mah Hang Soon dan Ketua Setiausaha KPM untuk mendapatkan penjelasan mengapa pembinaan dihentikan.

“Sehingga hari ini, ahli jawatankuasa pembinaan telah menunggu selama dua minggu tanpa sebarang jawapan dari pihak tersebut. Layanan dingin yang diterima menyebabkan kami berpendapat usaha untuk memulakan semula pembinaan sekolah tersebut bagaikan samar-samar.

“Kami hanya berharap mereka (KPM) boleh menyatakan sebab kepada kami dengan kadar segera. Jika ada perkara yang perlu diperbaiki, misalnya dikurangkan atau ditambah agar kami dapat meneruskan kerja-kerja pembinaan,” katanya.

Berikutan itu, Yew Thai memberikan tempoh tiga hari kepada KPM untuk menyatakan sebab munasabah mengapa pembinaan dihentikan.

Dia juga menyatakan kesediaan jawatankuasa tersebut untuk bekerjasama dan memenuhi sebarang syarat yang diberikan asalkan kerja pembinaan sekolah dapat diteruskan.

Yew Thai berpendapat, tempoh 14 hari dari tarikh surat ditulis ialah tempoh yang mencukupi bagi KPM dan Hang Soon untuk menyatakan sebab penghentian pembinaan sekolah.

Maka dengan itu, dia menggesa Hang Soon untuk memberikan jawapan dalam masa tiga hari.

“Jika tidak, jawatankuasa pembinaan akan mengadakan perbincangan dan menggunakan pendekatan yang lebih radikal untuk meneruskan pembinaan sekolah.

“Kami akan berbincang dengan pemimpin Persatuan Lembaga Pengurus Sekolah Cina KL-Selangor (Dong Lian KL-Selangor) untuk langkah seterusnya termasuk tindakan yang lebih radikal untuk memperjuangkannya,” katanya.


Ahli Parlimen Jordan doakan kejatuhan rejim Assad

AMMAN, 11 Ramadan 1443H, Rabu – Seorang Ahli Parlimen Jordan mengkritik keras rejim Bashar Al-Assad di Syria dan mendoakan kejatuhannya, di kala kerajaan Jordan cuba memperbaiki dan memulihkan hubungan penuh dengan rejim itu.

Semasa sesi perbahasan Dewan Perwakilan Jordan semalam, Ahli Parlimen, Ali Al-Khalayleh berkonfrontasi dengan kerajaan tentang pencabulan hak air Jordan oleh rejim Syria.

Beliau menyatakan bahawa ‘rejim itu tidak mematuhi hak air kerajaan Jordan, malah ia telah membina 23 empangan baharu di Sungai Yarmouk, mengalirkan lembangan air di sempadan, dan menggali telaga dekat dengan sempadan.’

“Kita perlu bergerak mempertahankan hak air kita di hadapan masyarakat antarabangsa, Arab dan Islam.

“Saya berdoa kepada Tuhan untuk menghapuskan rejim ini yang menindas anak-anak kita di Syria,” kata Al Khalayleh

Komen Al-Khalayleh mengenai pencabulan hak air telah disahkan oleh Menteri Air dan Pengairan Jordan, Muhammad Al-Najjar.

Muhammad mengakui bahawa rejim Syria telah melebihi bahagian air mereka – mengalir dari sungai Yarmouk – dan melanggar perjanjian air 1987 yang menetapkan bahawa Jordan akan membina empangan dengan kapasiti 220 juta meter padu manakala Syria akan membina sekitar 25 empangan untuk pengairan, dengan syarat ia akan mendapat manfaat daripada kuasa elektrik yang dijana oleh empangan Al-Wehda.

Di sebalik pengakuan itu, bagaimanapun, Timbalan Perdana Menteri dan Menteri Pentadbiran Tempatan, Tawfiq Krishan, menuntut ungkapan Al-Khalayleh yang menyatakan ‘gesaan supaya rejim Syria pergi’ dihapuskan.

Undian kemudiannya diadakan, dan diputuskan bahawa frasa tersebut dibuang daripada rekod mesyuarat sesi.

Sebelum undian itu, Al-Khalayleh mempertahankan komennya dengan mengatakan bahawa “Rejim Assad cuba untuk membunuh Raja Hussein, dan membunuh Perdana Menteri Lubnan, Rafik Hariri. Ia adalah rejim jenayah, dan ini adalah fakta.”

Ini bukan kali pertama Ahli Parlimen itu berdepan masalah berhubung kritikannya terhadap Assad. Pada 2011, pada permulaan revolusi Syria, beliau menerima ugutan bunuh selepas menggelar rejim Syria sebagai ‘rasuah dan berdarah’ dalam satu ucapan.

Kritikan Ahli Parlimen dan penyingkiran komennya pula dibuat di tengah-tengah hubungan yang semakin hangat antara Amman dan Damsyik, berikutan bertahun-tahun kecaman Jordan terhadap tindakan keras pasukan keselamatan Syria kepada tunjuk perasaan aman, yang menyebabkan Kerajaan itu memutuskan hubungan dengan rejim.

Sejak tentera Syria – dengan bantuan sekutu mereka, Rusia dan Iran – menawan semula sebahagian besar negara itu beberapa tahun lalu, negara Arab di rantau itu, seperti Mesir dan Jordan, telah memulihkan hubungan mereka dengan Assad.

Bahkan, tahun lalu, Jordan membuka semula sepenuhnya lintasan sempadan utamanya dengan Syria dan memulakan semula penerbangan terus ke Damsyik.

Amman juga telah menyertai usaha untuk menyokong kembalinya Damsyik ke Liga Arab, dan Raja Jordan Raja Abdullah mengadakan panggilan telefon pertamanya dengan Assad pada Oktober selepas sedekad. – Agensi


Filipina tarik balik larangan perjalanan 10 negara termasuk Malaysia

MANILA, 26 Muharram 1443H, Sabtu – Filipina hari ini mengumumkan menarik balik larangan perjalanan ke atas pelancong dari 10 negara termasuk Malaysia, lapor Channel News Asia (CNA).

Keputusan itu dimaklumkan oleh jurucakap Presiden Filipina, Rodrigo Duterte – Harry Roque – dalam satu kenyataaan, hari ini.

Roque berkata, Duterte bersetuju menarik balik larangan yang diperkenalkan pada April dan kemudian diperluas kepada lebih banyak negara sejak Julai lalu.

Larangan itu katanya, adalah usaha kerajaan untuk mencegah penularan wabak COVID-19 khususnya varian dominan Delta.

Melalui ketetapan baharu itu, mana-mana pelancong dari India, Pakistan, Bangladesh, Sri Lanka, Nepal, Emiriah Arab Bersatu (UAE), Oman, Thailand, Malaysia dan Indonesia perlu menjalani kuarantin selama 14 hari ketika tiba di negara itu, kata Roque. – Agensi


COVID-19: 3,684 kes baharu hari ini

BANGI, 10 Jamadilakhir 1443H, Khamis – Malaysia merekodkan 3,684 kes baharu hari ini, dengan 3,363 daripadanya adalah jangkitan tempatan manakala 321 lagi kes import menjadikan keseluruhan setakat ini kepada 2,798,917 kes.

Ketua Pengarah Kesihatan, Tan Sri Dr Noor Hisham Abdullah dalam satu kenyataan berkata, sebanyak 3,292 kes sembuh turut dilaporkan setakat jam 12 tengah hari ini.

Beliau berkata, 192 kes memerlukan rawatan di Unit Rawatan Rapi (ICU) dan 91 kes lagi memerlukan bantuan pernafasan, selain 178 kluster aktif termasuk lapan kluster baharu.

Katanya, daripada 3,684 kes harian yang dilaporkan hari ini, 34 kes (0.9 peratus) adalah kategori 3, 4 dan 5 dan 3,650 kes (99.1 peratus) lagi adalah terdiri daripada kategori 1 dan 2.

Dalam kenyataan sama, Dr Noor Hisham berkata, sehingga jam 3 petang ini, tiada kes positif COVID-19 baharu direkodkan dalam kalangan mangsa banjir yang membabitkan tiga negeri iaitu Melaka, Johor dan Sarawak.

“Jumlah keseluruhan kes positif COVID-19 di Pusat Perpindahan Sementara (PPS) – 15 kes dan tiada kes baharu hari ini.

“Jumlah kluster COVID-19 di PPS – satu kluster tiada pertambahan kluster baharu hari ini,” katanya.

Beliau memaklumkan sebanyak empat kes penyakit berjangkit yang dikesan dalam kalangan mangsa banjir membabitkan dua Jangkitan Saluran Pernafasan Akut (ARI) dan dua lagi penyakit kulit.

“KKM ingin menasihatkan orang ramai supaya memaklumkan status risiko COVID-19 kepada anggota penyelamat sekiranya disahkan positif COVID-19 atau dikenal pasti sebagai kontak rapat agar tindakan sewajarnya dapat diambil semasa proses pemindahan dan penyelamatan.

“Sentiasa patuh kepada SOP dan amalan norma baharu semasa proses pemindahan dan sepanjang tempoh berada di PPS,” katanya.

Beliau turut mengingatkan supaya mengelakkan berkumpul beramai-ramai dalam kalangan mangsa banjir ketika berada di PPS, selain memakai pelindung diri ketika operasi memindahkan mangsa banjir serta sewaktu melakukan proses-proses pembersihan pasca banjir.

“Pastikan kebersihan diri terjaga dengan segera membersihkan badan yang terkena air banjir dengan air bersih dan amalkan cuci tangan menggunakan pembasmi kuman atau sabun terutamanya apabila pergi ke tempat menjadi guna sama seperti tandas.

“Elakkan diri daripada bermain atau meredah air banjir dan sentiasa menjaga kebersihan kawasan PPS untuk mengelakkan daripada penyakit bawaan vektor,” katanya.

Dr Noor Hisham juga menasihatkan supaya elak daripada minum air dan makan makanan yang sudah tercemar, selain segera dapatkan rawatan di klinik dan hospital berhampiran sekiranya bergejala bagi individu berisiko tinggi seperti warga emas, wanita hamil, kanak-kanak dan mereka mempunyai komorbiditi.

“Petugas perubatan di semua fasiliti kesihatan perlu lebih berwaspada akan gejala-gejala penyakit yang sering dikaitkan dengan kejadian banjir seperti yang disebutkan, seterusnya melakukan pemeriksaan yang sepatutnya agar rawatan segera dapat diberikan.

“KKM akan sentiasa memantau dan menjalankan aktiviti kawalan dan pencegahan sebaik-baiknya agar penyakit berjangkit akibat bencana banjir terutamanya COVID-19 dapat dibendung,” katanya.


Mudarat arak lebih besar daripada sumbangan kepada cukai negara

BANGI, 7 Rabiulakhir 1442H, Isnin – Langkah mengawal penjualan arak yang diumumkan seharusnya perlu disokong semua pihak seiring langkah kerajaan menaikkan hukuman kepada pemandu mabuk.

Atas dasar minuman keras memberi kesan negatif kepada kesihatan, Timbalan Mufti Perak, Datuk Zamri Hashim menyambut baik keputusan berkenaan.

Katanya, keputusan untuk mengawal penjualan minuman keras itu juga dapat membantu kerajaan membentuk rakyat Malaysia yang sihat.

“Kesan negatif arak kepada kesihatan individu, keluarga, masyarakat dan negara jauh lebih besar daripada sumbangan cukai arak kepada pendapatan negara.

“Malah perkara ini sudah disebut di dalam al-Quran menerusi Surah Al-Baqarah ayat 219. Jadi saya bersetuju supaya penjualan arak dapat dikawal agar tidak mudah dijual dan dibeli dengan mudah,” katanya seperti dilapor Sinar Harian, hari ini.

Terdahulu, Timbalan Menteri di Jabatan Perdana Menteri (Hal Ehwal Agama), Ahmad Marzuk Shaary berkata, bahawa kerajaan Pusat membayangkan lebih banyak negeri yang akan mengikut jejak langkah Wilayah Persekutuan untuk tidak membenarkan lagi penjualan arak di kedai runcit mulai tahun depan.

Beliau menyifatkan tindakan yang dilakukan Wilayah Persekutuan itu adalah bertepatan dengan tuntutan agama dan juga tuntutan masyarakat itu sendiri.

“Ini merupakan strategik kerajaan yang holistik dan perlu didukung oleh rakyat.

“Tidak kira agama, bangsa dan fahaman politik. Kita tidak menolak kemungkinan akan bawa ke tempat lain berdasarkan komen yang positif daripada masyarakat,” katanya.

Dewan Bandaraya Kuala Lumpur (DBKL) sebelum ini memperkenalkan garis panduan baharu mengenai lesen minuman keras berkuat kuasa 15 November lalu.

Antara lain, garis panduan tersebut menetapkan bahawa kedai runcit dan kedai serbaneka tidak lagi dibenarkan menjual produk minuman keras mulai 1 Oktober tahun depan.

Biarpun begitu, tindakan DBKL dipertikai – Pengerusi DAP Wilayah Persekutuan, Tan Kok Wai mendakwa, peraturan baharu itu melanggar hak orang bukan Islam untuk mengamalkan budaya mereka, yang dijamin Perlembagaan Persekutuan.

Dakwanya, peraturan itu juga dilihat ‘antiperniagaan’ dan yang menjadi korban adalah peniaga yang mematuhi undang-undang dan membayar cukai.

Menurut Kok Wai, beliau akan mengadakan pertemuan dengan Datuk Bandar Kuala Lumpur untuk memohon supaya garis panduan baharu itu ditarik balik.

Bagaimanapun, Menteri Wilayah Persekutuan, Tan Sri Annuar Musa memaklumkan keputusan DBKL tidak membenarkan kedai runcit menjual arak mulai Oktober 2021 muktamad.


Tiada garis panduan jelas punca berita, bahan cetak semakin melampaui batas

Oleh Zuhayati Yazid

PUTRAJAYA, 25 Muharam 1444H, Selasa – Tiada garis panduan jelas dalam Akta Mesin Cetak dan Penerbitan (AMCP) menyebabkan semakin banyak penerbitan berita secara fizikal dan digital yang tidak tepat di negara ini.

Situasi itu jika berterusan akan menyebabkan nilai berita tidak lagi sahih dan kualiti, kata Setiausaha Agung Persatuan Cina Muslim Malaysia, Nurul Nadhirah Liew.

Katanya, penerbitan bahan berita terutama di akhbar-akhbar Cina kini terlalu bebas sehingga menyebabkan mereka selesa menghina berbanding menyediakan maklumat yang tepat.

“Keadaan ini semua berpunca daripada kelemahan penguat kuasa yang tidak meletakkan garis panduan yang jelas untuk menghadkan berita-berita tersebut diterbit.

“Perkara berkenaan bukan sahaja menyebabkan penyebaran maklumat yang tidak tepat tetapi akan menyebabkan salah diterjemahkan terutama apabila melibatkan hukum-hukum agama,” katanya.

Beliau berkata demikian ketika ditemui dalam perbincangan mengenai AMCP bersama pertubuhan bukan kerajaan (NGO) Islam, di sini hari ini.

Bengkel disertai lebih 20 NGO Islam itu membincangkan langkah-langkah perlu dalam mengembalikan AMCP menjadi lebih relevan sesuai dengan persekitaran semasa.

Nurul Nadhirah menambah, penerbitan dalam bahasa Cina terlalu bebas bukan sahaja melibatkan berita tetapi juga buku-buku terjemahan seperti al-Quran yang didapati dibuat sambil lewa sehingga memberikan makna salah.

Lebih menyedihkan, katanya, bahan berkenaan dijual secara terbuka di pasaran berikutan tiada kawalan serta pengesahan tepat dari pihak yang pakar.

Sementara itu, Naib Presiden Persatuan India Muslim, Datuk Mohd Ali Jinnah Masthan Gani menyarankan, hukuman lebih tinggi dikenakan kepada individu dan syarikat yang melanggar peraturan berhubung bahan-bahan penerbitan.

Katanya, syarikat penerbitan tidak berasa terbeban walaupun menerbitkan bahan yang salah terutama melibatkan perkara-perkara sensitif berikutan jumlah denda terlalu rendah.

“Sepatutnya kerajaan lebih tegas dalam mengeluarkan denda selain mengharamkan terus syarikat dan juga bahan penerbitan tersebut.

“Hukuman tinggi wajar dilakukan sebagai tanda pengajaran dan sekali gus membuktikan keseriusan pihak berkuasa dalam mengawal bahan-bahan cetakan dalam negara ini,” tegasnya.


Sindiket Macau Scam, judi dalam talian aktif sekitar KL tumpas

KUALA LUMPUR, 8 Jamadilawal 1442H, Rabu – Polis berjaya menumpaskan sindiket Macau Scam dan judi dalam talian, selepas 11 individu ditahan termasuk empat warga China dalam tiga serbuan sekitar ibu negara, semalam.

Ketua Polis Daerah Dang Wangi ACP Mohamad Zainal Abdullah berkata, serbuan pertama kira-kira 3.30 petang itu, tiga lelaki warga China berusia 28 hingga 34 tahun ditahan di sebuah kondominium di Jalan Doraisamy, Off Jalan Sultan Ismail di sini.

Menurutnya, hasil pemeriksaan menemui 40 unit telefon bimbit pelbagai jenama, dua unit komputer, wang tunai negara China berjumlah 1,168 yuen (RM725) dan wang tunai kira-kira RM5,011.

“Siasatan mendapati sindiket ini menjalankan aktiviti penipuan pelaburan iaitu Macau Scam dan kesemua mereka direman empat hari sehingga 25 Disember untuk siasatan lanjut,” katanya dalam kenyataan hari ini.

Mohamad Zainal berkata dua serbuan seterusnya dilakukan sepasukan anggota dari Jabatan Siasatan Jenayah Ibu Pejabat Polis Daerah Dang Wangi, di sebuah residen di Jalan Conlay dekat sini.

Menurutnya, dalam serbuan di sebuah bilik di residen tersebut kira-kira 5.30 petang, pihaknya menahan seorang lelaki warga China berusia 35 tahun, yang disyaki terbabit dalam judi dalam talian dan kini ditahan reman sehingga 25 Disember.

Katanya, setengah jam kemudian, pihaknya menyerbu sebuah bilik di residen yang sama dan menahan tujuh individu termasuk dua wanita warga asing dari Thailand dan Vietnam, berusia lingkungan 21 hingga 33 tahun.

“Hasil pemeriksaan polis menemui antaranya daun terup, kertas catitan perjudian dan wang tunai RM23,200. Kesemua mereka direman dua hari sehingga esok untuk siasatan lanjut,” katanya. – Bernama


Kerajaan salur peruntukan lebih RM103.86 juta kepada imam, guru agama di Kelantan

KOTA BHARU, 21 Syawal 1444H, Jumaat – Kerajaan Persekutuan menyediakan peruntukan berjumlah kewangan RM103.86 juta khusus kepada Imam, Bilal, Siak, Guru Takmir dan Guru Kelas Agama dan Fardu Ain (KAFA) di Kelantan tahun ini.

Perdana Menteri, Datuk Seri Anwar Ibrahim berkata, peruntukan itu membabitkan Imam seramai 1,170 orang dengan jumlah peruntukan RM11.9 juta dan elaun Guru Takmir seramai 341 orang dengan jumlah sebanyak RM3.68 juta.

“Bayaran khas sebanyak RM600 secara ‘one-off‘ diteruskan pada tahun ini kepada Imam, Bilal, Siak dan Guru Takmir di Kelantan membabitkan seramai 2,605 penerima dengan peruntukan sebanyak RM1.56 juta.

“Manakala jumlah peruntukan elaun guru KAFA pula adalah sebanyak RM82.79 juta yang melibatkan seramai 5,470 orang,” katanya ketika berucap pada Program Madani Ulama’ dan Umara’ Peringkat Negeri Kelantan 2023 di Kompleks Islam Jubli Perak Sultan Ismail Petra, Panji, di sini hari ini.

Turut hadir Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar, Yang Dipertua Majlis Agama Islam dan Adat Istiadat Melayu Kelantan (MAIK) Tengku Tan Sri Mohamad Rizam Tengku Abdul Aziz dan Mufti Kelantan Datuk Mohamad Shukri Mohamad.

— LAGI

ANWAR-PERUNTUK 2 (AKHIR) KOTA BHARU

Mengulas lanjut, Anwar berkata caruman kerajaan sebanyak RM232.80 seorang bagi Pakej Program Perlindungan di bawah Skim Pekerjaan Sendiri (SPS Lindung) Pertubuhan Keselamatan Sosial (PERKESO) juga diteruskan tahun ini kepada Imam, Bilal, Siak dan Guru Takmir di Kelantan membabitkan seramai 2,605 orang dengan jumlah peruntukan RM606,444 setahun.

“Kerajaan juga secara jelas mahukan agensi Islam menjadi contoh terbaik dalam kecekapan pengurusan dan tata kelola. Ini adalah cabaran yang mesti kita sahut bersama samada di peringkat persekutuan termasuk juga di peringkat negeri-negeri.

“Umpamanya dalam aspek pengurusan kewangan serta tata kelola pentadbiran hal ehwal Islam yang berintegriti perlu dititikberatkan oleh kita semua. Kita tidak mahu terlibat dalam sebarang salah laku,” katanya.

Beliau berkata kerajaan juga melalui Yayasan Taqwa (MAIWP) telah menyalurkan Sumbangan Bantuan Musibah Negeri Kelantan yang mana sehingga kini  sumbangan bantuan itu adalah sebanyak RM2.65 juta.

“Bagi bantuan bina baharu rumah kediaman sebanyak RM829,225, bantuan bagi baik pulih rumah kediaman sebanyak RM1.53 juta, bantuan baik pulih masjid dan surau RM278,700 dan baik pulih institusi pendidikan pula RM10,000,” katanya. – Bernama


Tanah Rizab Melayu peluang terbaik imbangi semula jurang ekonomi

Oleh Athirah Huda Zalhe

BANGI, 29 Safar 1442H, Sabtu – Tanah Rizab Melayu merupakan aset terbesar yang boleh menjadi peluang terbaik untuk mengimbangi semula keadaan ekonomi kaum majoriti itu di negara ini.

Ini selepas semua pihak perlu menerima hakikat yang orang Melayu sudah jauh ketinggalan berbanding kaum lain, meskipun banyak peluang disediakan untuk mereka maju ke depan.

Oleh yang demikian, Majlis Perundingan Melayu (MPM) menyarankan supaya Tanah Rizab Melayu dimasukkan ke dalam rancangan pembangunan khas.

Ketua Biro Tanah Gerakan Mempertahankan Kedaulatan Perlembagaan MPM, Che Ibrahim Che Idris menegaskan, melalui pembangunan khas itu, orang Melayu tidak lagi perlu bersaing dengan kaum lain.

“Isu paling ketara bagi orang Melayu adalah hak asasi daripada ekuiti. Jika kita penduduk asal, maka secara ekuitinya kita sepatutnya menikmati ekonomi yang mengikut kadar penduduk kita, tetapi ia tidak dicapai.

“Dan jika tidak dicapai maka tidak akan ada keselamatan, kemakmuran dan keamanan yang berkekalan,” katanya kepada Ismaweb.net, hari ini.

Che Ibrahim berkata, Tanah Rizab Melayu perlu dibangunkan dan tidak boleh disisih daripada rancangan pembangunan dan kemajuan Malaysia

“Maka, kita minta kerajaan menumpukan pada pembangunan Tanah Rizab Melayu, dan antara lain melihat pembangunannya dari sudut perbandaran, perindustrian dan tanah strategik seperti pelancongan.

“Kita juga sarankan supaya kerajaan memperbanyakkan perbandaran yang terancang secara komprehensif dan bersepadu dengan tempoh masa berjangka ditetapkan,” katanya.

Bagi memastikan pelaksanaannya lebih tersusun, beliau turut mencadangkan kerajaan mewujudkan satu kementerian khas yang mengawal selia pembangunan Tanah Rizab Melayu secara komprehensif.

“Kenapa tiada kementerian khas yang hanya fokus kepada pembangunan tanah rizab ini.

“Saya kira, melalui kementerian ini, kita boleh lihat sendiri ‘progress’ dan perancangan berkaitan tanah itu,” katanya.


Lesu, sukar tidur antara 5 sindrom pasca COVID-19 dialami pesakit

KUALA LUMPUR, 30 Syawal 1442H, Jumaat – Kelesuan, kesukaran bernafas apabila melakukan aktiviti, sukar tidur malam, batuk dan kegelisahan adalah lima simptom yang kerap dialami bekas pesakit COVID-19, kata Ketua Pengarah Kesihatan Tan Sri Dr Noor Hisham Abdullah

Beliau berkata simptom itu dikenali sebagai Sindrom Pasca Covid, seperti yang dinyatakan dalam garis panduan mengenai “Long COVID” oleh The National Institute for Health and Care Excellence (NICE), United Kingdom pada 18 Disember lepas.

Katanya, sindrom itu merupakan keadaan bekas pesakit COVID-19 yang masih menunjukkan gejala-gejala bagi tempoh 12 minggu atau lebih, dan gejala berkenaan tidak dapat dijelaskan dengan sebarang diagnosis alternatif.

“Keadaan ini berpunca daripada komplikasi jangkitan COVID-19 terhadap fungsi pelbagai organ dalam tubuh seseorang individu.

Secara amnya, data klinikal menunjukkan majoriti pesakit COVID-19 di Malaysia mampu sembuh sepenuhnya, bagaimanapun terdapat segelintir yang terkesan dengan Sindrom Pasca Covid,” katanya dalam satu kenyataan, hari ini.

Beliau berkata menurut kajian klinikal yang dijalankan oleh KKM melibatkan 1,004 pesakit daripada kategori 4 dan 5 yang menerima rawatan susulan, didapati 66 peratus daripada pesakit itu mengalami sindrom berkenaan.

Sehingga kini, rawatan yang ditawarkan adalah berdasarkan simptom yang dipamerkan pesakit dan fungsi tubuh yang terlibat.

Dr Noor Hisham berkata rujukan kepada bidang kepakaran yang berkaitan akan dilakukan bagi memastikan pesakit mendapat rawatan klinikal yang optimum, selain kajian klinikal terus dijalankan untuk memahami dan mengenal pasti kesan sindrom itu.

“Oleh itu, pesakit-pesakit COVID-19 yang didiscaj dari hospital akan diberikan temu janji rawatan susulan dan mereka diingatkan untuk hadir mengikut tarikh yang telah ditetapkan.

Bagi bekas pesakit COVID-19 yang masih mempunyai gejala, dinasihatkan untuk mendapatkan nasihat perubatan dan rawatan di klinik atau hospital berhampiran”, katanya.

Tegas Ketua Pengarah Kesihatan itu, ianya penting bagi mengekalkan tahap kesihatan bekas pesakit COVID-19 pada tahap terbaik dan mengurangkan sebarang komplikasi jangka panjang yang boleh mengurangkan kualiti hidup serta produktiviti seseorang.

Justeru itu katanya, adalah amat penting untuk setiap inidividu terlindung daripada bahaya COVID-19 dan mendaftar untuk mendapatkan vaksin agar dapat mengurangkan risiko dijangkiti yang serius. – Bernama


Tun Sakaran Dandai meninggal dunia

KOTA KINABALU, 21 Muharram 1443H, Isnin – Bekas Yang Dipertua Negeri Sabah Tun Sakaran Dandai meninggal dunia di Hospital Gleaneagles di sini, awal pagi ini.

Perkara itu disahkan cucunya Ahmad Marzuki Nasir dan memaklumkan Sakaran, 91, meninggal dunia pada pukul 5.30 pagi tadi.

“Sama-sama kita mendoakan semoga Allah SWT mencucuri rahmat ke atas roh Allahyarham dan ditempatkan dalam kalangan orang yang beriman dan beramal soleh. Al-fatihah,” katanya menerusi kenyataan ringkas hari ini.

Pada 18 Ogos lepas, Sakaran dimasukkan ke hospital itu kerana disyaki dijangkiti COVID-19, sebelum dipindahkan ke Unit Rawatan Rapi (ICU) pada 25 Ogos.

Sakaran berasal dari Semporna berkhidmat sebagai Yang Dipertua Negeri Sabah kelapan bermula 1 Jan 1995 hingga 31 Dis 2002 dan sebelum itu pernah menjadi Ketua Menteri Sabah kelapan pada 1994.

Allahyarham memainkan peranan penting untuk Sabah dan negara khususnya, dalam meningkatkan taraf sosioekonomi dan pendidikan masyarakat serta menyebarluaskan kesusasteraan Islam.

Jasa Allahyarham amat dihargai sehingga menerima Anugerah Tokoh Maal Hijrah Peringkat Kebangsaan 2017. – Bernama


Hina Agong: ADUN Sungai Pelek dibebaskan dengan jaminan polis

KUALA LUMPUR, 11 Rabiulawal 1442H, Rabu – Ahli Dewan Undangan Negeri (ADUN) Sungai Pelek Ronnie Liu Tian Khiew yang ditahan pagi tadi bagi diambil keterangan berhubung kes menghina Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dibebaskan petang ini.

“Ya, beliau (Liu) telah dibebaskan dengan jaminan polis,” kata Pengarah Jabatan Siasatan Jenayah Bukit Aman Datuk Huzir Mohamed kepada Bernama.

Terdahulu, dilaporkan Liu ditahan polis di Ibu Pejabat Polis Daerah Petaling Jaya bagi membantu siasatan kes itu menurut Seksyen 4(1) Akta Hasutan 1948 serta Seksyen 233 Akta Komunikasi dan Multimedia 1998.

Semalam, Bernama melaporkan Liu merupakan antara empat individu yang disiasat berhubung penghinaan terhadap Seri Paduka Baginda menerusi media sosial.

Liu dilaporkan memuat naik status Facebook yang dibaca: “Now in Bangkok. They Are Saying No to the King”.

Turut dilaporkan polis masih mengesan dua lagi individu bagi membantu siasatan kes itu. – Bernama


Kerja naik taraf LSA Sg Rasa bermula hari ini, 188 kawasan terjejas

BANGI, 11 Muharam 1444H, Selasa – Kerja-kerja menaik taraf dan penyelenggaraan aset berjadual di Loji Rawatan Air Sungai Rasa (LRA Sg Rasa) bermula jam 9 pagi Selasa (9 Ogos).

Pengurusan Air Selangor Sdn Bhd (Air Selangor) dalam satu kenyataan berkata, kerja-kerja itu dijangka siap pada 9 malam ini.

“Sepanjang kerja penyelenggaraan, 188 kawasan di Hulu Selangor terjejas, tetapi pengguna boleh menjangkakan pemulihan bekalan air sepenuhnya pada Khamis (11 Ogos), 1 pagi.

“Bekalan air akan diagihkan secara berperingkat kepada pengguna setelah sistem pengagihan bekalan air distabilkan.

“Tempoh gangguan dan pemulihan bekalan air di kawasan terjejas berbeza-beza bergantung kepada jarak premis pengguna dan tekanan air di sistem pengagihan,” kata kenyataan itu.

Beberapa kawasan terjejas termasuk Bandar Baru Kundang, Batu Arang, Bukit Sentosa, Kampung Jelutong, Kampung Sungai Choh, Pekan Rawang, Kuang, Jalan Bunga Raya dan zon industri Azalea.

Air Selangor telah menggerakkan lori tangki air ke kawasan terjejas, dengan keutamaan diberikan kepada premis kritikal seperti hospital, klinik dan pusat dialisis serta pengebumian.

Bagi pelanggan komersial, pembelian bekalan air terawat boleh dibuat di kaunter perkhidmatan pelanggan Air Selangor di wilayah Petaling dan Gombak.

Pelanggan komersial boleh menggunakan lori tangki air mereka sendiri di stesen pengisian air tempatan yang disediakan di Batu Caves dan Damai Utama, Puchong.

Maklumat gangguan bekalan air berjadual akan dikemas kini dari semasa ke semasa melalui semua saluran komunikasi rasmi Air Selangor iaitu aplikasi Air Selangor, Facebook, Instagram, Twitter atau menghubungi Pusat Hubungan Air Selangor di talian 15300.


Bekalan vaksin COVID-19, penipuan siber tumpuan Dewan Rakyat hari ini

KUALA LUMPUR, 18 Rabiulawal 1442H, Rabu – Hal berkaitan bekalan vaksin COVID-19 dan penipuan siber adalah antara perkara bakal dibincangkan pada persidangan Dewan Rakyat yang memasuki hari ketiga, hari ini.

Berdasarkan Aturan Urusan Mesyuarat Dewan Rakyat, isu tersebut terkandung dalam sesi soal jawab lisan yang akan diajukan Ahmad Hassan (Warisan-Papar) kepada Menteri Sains, Teknologi dan Inovasi berhubung jaminan daripada aspek kecukupan pembekalan vaksin untuk COVID-19 yang dikatakan sedang dalam penentuan harga tempatan.

Isu penipuan siber pula bakal dibangkitkan Datuk Mohamad Alamin (BN-Kimanis) yang meminta Menteri Komunikasi dan Multimedia menyatakan apakah inisiatif kementerian itu untuk memastikan rakyat selamat daripada penipuan siber yang menggunakan aplikasi tidak sahih serta melalui panggilan telefon dengan pelbagai modus operandi bagi memperdayakan mangsa dalam mendapatkan data peribadi dan wang.

Soalan Datuk Seri Salahuddin Ayub (PH-Pulai) pula meminta Menteri Kewangan menyatakan apakah kaedah pelaksanaan pelan pakej rangsangan ekonomi domestik yang inklusif bagi membantu negara menangani suasana ekonomi yang mencabar sepanjang tahun 2020.

Tumpuan juga dijangka terarah kepada pembentangan bacaan kali kedua Rang Undang-Undang Keselamatan dan Kesihatan Pekerjaan (Pindaan) 2020, Rang Undang-Undang Racun (Pindaan) 2019 serta Rang Undang-Undang Suruhanjaya Bebas Tatakelakuan Polis 2020.

Sesi Mesyuarat Ketiga Penggal Ketiga Parlimen ke-14 akan berlangsung selama 27 hari dengan Menteri Kewangan Tengku Datuk Seri Zafrul Abdul Aziz dijadual membentangkan Belanjawan 2021 pada Jumaat ini.

Persidangan Dewan Rakyat berlangsung separuh hari minggu ini (Isnin hingga Khamis) apabila ditangguh pada 1 tengah hari, sebagai langkah berjaga-jaga berikutan penularan wabak COVID-19 di negara ini. – Bernama


Air di empangan hidro Kenyir di paras terkawal: TNB

KUALA TERENGGANU, 25 Rejab 1443H, Ahad – Paras air di Empangan Hidro di Stesen Janakuasa Kenyir Tenaga Nasional Berhad (TNB) masih berada pada paras terkawal dan di bawah paras limpah setakat ini.

TNB dalam satu kenyataan memaklumkan pemantauan secara berterusan sedang dijalankan dan maklumat yang berkaitan sentiasa disalurkan kepada pihak berkuasa secara berkala.

“Orang ramai dinasihatkan supaya mendapatkan maklumat yang sahih melalui saluran rasmi TNB di Facebook TNB Careline atau Twitter Tenaga_Nasional sahaja,” menurut kenyataan itu.

Hari ini, tular di media sosial mengenai bunyi siren di Empangan Kenyir yang kononnya meminta penduduk Terengganu terutama Daerah Hulu Terengganu berhati-hati dengan kemungkinan banjir yang lebih besar akan melanda disebabkan air daripada empangan akan dilepaskan.

Sementara itu, beberapa pengusaha rumah bot di Tasik Kenyir yang dihubungi Bernama berharap orang ramai tidak menyebarkan berita palsu berhubung pelepasan air daripada empangan berkenaan.

Sulong Mustafa, 51, berkata berdasarkan pemerhatiannya, paras air pada tahun ini adalah lebih rendah berbanding tahun lepas dan air masih belum melimpah ke tempat meletak kenderaan di Pengkalan Gawi seperti yang pernah berlaku sebelum ini.

“Jangan sebar perkara yang belum tentu kesahihannya kerana hanya menimbulkan panik di kalangan orang ramai, saya sendiri dihujani pelbagai pertanyaan mengenai perkara itu sejak pagi tadi. Apa yang boleh saya katakan keadaan di sini masih terkawal dan tidak seperti yang digembar-gemburkan,” katanya yang terlibat dalam perniagaan rumah bot sejak sembilan tahun lepas.

Seorang lagi pengusaha rumah bot, Zalani Endut, 47, berkata kali terakhir paras air di Tasik Kenyir naik dengan agak tinggi ialah pada 2014.

“Setiap kali berlaku banjir, pasti ada video dan berita palsu yang tersebar mengenai air empangan akan dilepaskan sedangkan ia tidak benar, kami yang berada di sini menafikan perkara tersebut.

Lebih baik doakan sahaja banjir pulih secepat mungkin agar industri pelancongan di Tasik Kenyir ini dapat beroperasi semula,” katanya. – Bernama


Pihak berkuasa diminta siasat status kumpulan percaya Imam Mahdi muncul di Makkah

BAGAN SERAI, 9 Muharram 1444H, Ahad – Pihak berkuasa telah diarahkan supaya menyiasat status dan keberadaan kumpulan dianggotai rakyat tempatan yang berkumpul di Tanah Suci Makkah, kerana mendakwa kemunculan Imam Mahdi pada Hari Arafah sebelum ini.

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata pihak Konsulat Tabung Haji (TH) Malaysia di Jeddah, telah diarahkan memulakan siasatan terhadap kumpulan itu termasuk pemimpinnya Habib Shah Firdaus Habib Ahmad, yang dipercayai masih berada di sana.

“Kita harap selepas ditangkap, mereka akan dikenakan tindakan dan seterusnya dihantar pulang kerana ini semua mengarut,” katanya selepas menghadiri Muktamar Dewan Pemuda Parti Islam Semalaysia (PAS) negeri, di Bukit Merah Laketown Resort hari ini.

Menurutnya orang awam dinasihatkan agar tidak mudah terpengaruh dan melakukan semakan dahulu, sebelum menyertai apa-apa Tarekat (pengamalan).

“Kalau mahu menyertai Tarekat, saya harap orang awam selidik dahulu guru tersebut. Jika ingin mengaji, syaratnya perlu mencari guru yang Mursyid, iaitu mempunyai ilmu dan beramal dengan ilmu yang dipelajarinya,” tambahnya.

Dilapor, beberapa kepercayaan yang terpesong termasuk mendakwa kemunculan Imam Mahdi pada hari Arafah lepas, antara pusat pengamalan Tarekat al-Naqsyabandiah al-Khalidiyyah di Labu, Negeri Sembilan yang telah ditutup selama enam bulan.

Mufti Kerajaan Negeri Sembilan Datuk Mohd Yusof Ahmad dilapor berkata berdasarkan maklumat, pemimpin pusat itu iaitu Habib Shah Firdaus Habib Ahmad bersama kira-kira 300 pengikutnya, telah ke Arab Saudi bagi mengerjakan umrah selain menantikan kemunculan Imam Mahdi pada Hari Arafah dan kini Awal Muharram. – Bernama


‘Blockchain’ selesai isu keselamatan, kerahsiaan undi digital

BANGI, 18 Rabiulawal 1442H, Rabu – Pengundian secara digital melalui teknologi blockhain berpotensi menyelesaikan isu berkaitan keselamatan dan kerahsiaan, kata Dr Suzana Muhamad Said.

Felo Kanan Pusat Kajian Perniagaan Global dan Ekonomi Digital (GloBDE), Fakulti Ekonomi dan Pengurusan, Universiti Kebangsaan Malaysia (UKM) itu berkata, Sierra Leone antara negara pertama melaksanakan teknologi blockchain bagi tujuan pengundian.

Katanya, kebaikan teknologi itu termasuk bersifat telus, tanpa kawalan berpusat atau perantara, lejar yang dipercayai serta tidak boleh diubah, ditambah, dipadam atau dikemaskini.

Jelas beliau. ciri utama membezakannya ialah aspek keselamatan dan pangkalan data disimpan dan disembunyikan melalui enkripsi, yang secara tidak langsung ia meningkatkan privasi dan kebebasan data peribadi individu.

“Teknologi blockchain turut membantu mengelakkan penipuan dan meningkatkan integriti.

“Namun, tidak dinafikan ia hanya boleh berfungsi dengan cekap secara keseluruhannya dengan adanya penguatkuasaan undang-undang, kerahsiaan pangkalan maklumat, memiliki modal insan berkepakaran teknikal dalam bidang teknologi serta kerjasama baik antara ahli politik dan rakyat,” katanya menulis di Berita Harian hari ini.

Istilah blockchain atau blok rantai merujuk lejar diagihkan melalui kaedah kriptografi terdiri daripada data tidak dapat diubah dan direkodkan secara digital dalam blok yang berangkai bersama-sama, sehingga dapat dikongsi dan diakses sesiapa sahaja melalui persetujuan atau keizinan rangkaian blok berkenaan untuk pengesahan.

Mengulas lanjut, Suzana berkata, proses demokrasi melalui pilihan raya secara digital perlu diperhalusi kerana membabitkan risiko besar seperti pencerobohan pangkalan data yang mengakibatkan manipulasi undi.

Oleh itu, katanya, terdapat satu keperluan bahawa penyedia sistem yang akan membangunkan pengundian berasaskan teknologi blockchain, melalui pemeriksaan keselamatan tinggi dan boleh dipercayai.

“Walaupun banyak perlu dilakukan, memulakannya wajar disegerakan, terutama ketika krisis kesihatan.

“Sudah tentu penelitian keperluan prasarana dan kepakaran teknikal serta perundangan jelas berkaitannya boleh dilakukan dengan melihat kepada model pelaksanaan dan mengambil pengajaran daripada negara yang sudah melaksanakannya,” katanya.


Kempen pastikan Cina pegang jawatan Ketua Menteri Pulau Pinang tak berasas

BANGI, 3 Muharam 1445H, Jumaat – BERJASA menyelar kempen yang dilancarkan Dewan Perhimpunan Cina Pulau Pinang untuk memastikan ketua menteri di negeri itu akan datang adalah dalam kalangan masyarakat Cina.

Ketua Pemuda BERJASA, Fahmi Bazlan menyifatkan tujuan kempen itu tidak berasas kerana tiada undang-undang atau peruntukan yang menetapkan jawatan Ketua Menteri Pulau Pinang dikhususkan untuk masyarakat Cina sahaja.

Justeru, beliau mengingatkan persatuan berasaskan perniagaan dan budaya mewakili masyarakat Cina itu supaya tidak terperangkap dengan ruang lingkup minda yang sempit dan rasis apabila mengeluarkan sesuatu kenyataan, apatah lagi membabitkan isu politik nasional.

“Saya berpandangan ini adalah kesan daripada naratif yang ditanam oleh Lim Guan Eng mengenai ‘gelombang hijau’ yang merujuk kepada pengundi Perikatan Nasional (PN).

“Akhirnya wujudlah sentimen Islamofobia dan rasa terancam hingga mereka rasanya perlu wujudkan kempen ini,” katanya.

Beliau berkata demikian sebagai mengulas laporan portal Malaysia Now bahawa sebuah persatuan besar Cina di Pulau Pinang melancarkan kempen untuk memastikan Ketua Menteri akan datang adalah dalam kalangan masyarakat Cina.

Kempen itu berlaku di tengah-tengah perdebatan yang tercetus susulan amaran Pengerusi DAP, Lim Guan Eng kepada pengundi Pulau Pinang kononnya ‘gelombang hijau’ – dipercayai merujuk PN – akan menafikan hak beragama dan budaya orang bukan Islam jika ia berkuasa di negeri itu.

Mengulas lanjut, Fahmi mempersoalkan sama ada kempen yang dibuat Dewan Perhimpunan Cina itu semata-mata ingin mempertahankan kuasa pihak tertentu atau demi kebaikan rakyat negeri keseluruhannya.

“Mereka perlu sedar bahawa mereka sebenarnya telah termakan dengan hasutan daripada Lim Guan Eng yang sebenarnya berniat jahat dan bermain sentimen politik perkauman.

“Negara ini dibangunkan dengan asas Perlembagaan, selagi mana hak-hak pribumi dan masyarakat Cina tidak dinafikan, tiada diskriminasi, apatah lagi penindasan.

“Masyarakat Cina tidak perlu bimbang dan panik secara membuta tuli sebaliknya berlaku adillah dan rasional dalam membuat pertimbangan,” katanya.

Beliau percaya jika kewarasan dan bijaksana menjadi asas pertimbangan, maka isu sedemikian tidak akan muncul selain masyarakat Cina lebih terbuka untuk Pulau Pinang melantik Ketua Menteri daripada kalangan bangsa Melayu atau kaum lain, asalkan berkeupayaan memimpin negeri dengan baik.


Arab Saudi buka semula sempadan darat, udara, laut

RIYADH, 20 Jamadilawal 1442H, Isnin – Arab Saudi, semalam membuka semula semua sempadan laut, darat dan udara yang ditutup pada 20 Disember lalu kerana mutasi baru COVID-19, lapor Anadolu Agency.

Menurut Saudi Press Agency (SPA), sempadan negara itu, yang ditutup sementara sebagai sebahagian daripada tindakan terhadap virus COVID-19 yang bermutasi, dibuka semula pada hari Ahad.

Mereka yang ingin ke negara itu dari United Kingdom (UK) atau Republik Afrika Selatan dan tidak memiliki kewarganegaraan Arab Saudi diharuskan menjalani kuarantin sekurang-kurangnya 14 hari, kata agensi berita itu.

Manakala, warganegara Arab Saudi, yang dibenarkan memasuki negara itu untuk tujuan kemanusiaan atau sebab-sebab lain yang wajib, akan menjalani kuarantin 14 hari di rumah mereka dan diminta untuk menjalani ujian PCR pada hari keenam selepas ketibaan.

Pandemik COVID-19 telah meragut hampir 1.83 juta nyawa di 191 negara dan wilayah sejak Disember 2019.

Lebih 84.6 juta kes telah dilaporkan di seluruh dunia, termasuk lebih daripada 47.42 juta pemulihan, menurut angka yang disusun oleh Universiti Johns Hopkins Amerika Syarikat (AS).

AS, India dan Brazil tetap menjadi negara yang paling teruk dilanda jangkitan. – Agensi


BERJASA syor tangguh dulu PRN Sarawak hingga Julai 2022

Oleh Athirah Huda Zalhe

BANGI, 19 Rabiulakhir 1443H, Rabu – Pilihan Raya Negeri (PRN) Sarawak perlu ditangguhkan sekurang-kurangnya sehingga Julai tahun depan, dengan analisa risiko yang terperinci bagi mengelakkan berlaku peningkatan mendadak kes jangkitan COVID-19.

Pemerhati politik, Ir Ts Muhammad Lukman Al Hakim berkata, langkah itu perlu susulan mengambil kira sejarah PRN Sabah sebelum ini, yang telah menyebabkan peningkatan kes mendadak pada tahun 2020.

Atas sebab itu, beliau bimbang sekiranya PRN Sarawak kekal diteruskan dalam masa terdekat, kesan yang sama seperti tahun lalu berkemungkinan berulang apatah lagi terdapat tanda awal peningkatan kes COVID-19 pasca PRN di Melaka.

“Meskipun masih terlalu awal untuk melihat akibat PRN Melaka, namun terdapat tanda-tanda awal peningkatan kes COVID-19 di Melaka.

“Justeru, saya mencadangkan PRN Sarawak ditangguhkan sekurang-kurangnya sehingga Julai 2022 dengan analisa risiko yang terperinci,” katanya kepada Ismaweb.net, hari ini.

Sehubungan itu, beliau menggesa institusi istana dan pemimpin negara mempertimbangkan pelaksanaan pilihan raya itu dan mengutamakan kesihatan serta keselamatan rakyat.

“Bukan seperti Datuk Seri Anwar Ibrahim yang menjadi dalang kepada PRN Melaka. Setelah kalah teruk kini bising pula mendesak supaya SOP PRN Sarawak dilonggarkan.

“Ini amat penting sebagai langkah berjaga-jaga bagi mengekang pandemik COVID-19 yang masih belum reda sepenuhnya,” katanya.

Terdahulu, Suruhanjaya Pilihan Raya (SPR) menetapkan PRN Sarawak ke-12 pada 18 Disember dengan 6 Disember untuk penamaan calon dan 14 Disember sebagai hari pengundian awal.

PRN negeri itu tidak dapat diadakan selepas Dewan Undangan Negeri (DUN) berakhir pada 6 Jun lalu berikutan pengisytiharan darurat di seluruh negara.

Tempoh darurat bagaimanapun ditarik balik pada 3 November oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang sekali gus membolehkan PRN Sarawak diadakan.


Tidak khusyuk ketika solat

SETIAP muslim hendaklah berusaha untuk khusyuk ketika solat. Bayangkan sekiranya bos kita sedang bercakap dengan kita sedangkan kita sibuk bermain telefon. Begitulah perumpaan orang yang sedang berada di hadapan Allah, namun jiwanya sibuk dengan urusan dunia.

2. Rasulullah pernah berpesan dalam sabdanya:

فَإِذَا صَلَّيْتُمْ فَلَا تَلْتَفِتُوا فَإِنَّ اللَّهَ يَنْصِبُ وَجْهَهُ لِوَجْهِ عَبْدِهِ فِي صَلَاتِهِ مَا لَمْ يَلْتَفِتْ

“Apabila kamu mendirikan solat, maka janganlah hati kamu berpaling (dari Allah). Sesungguhnya Allah menghadapkan wajahNya kepada wajah hambanya selagi hambanya tidak berpaling.” (HR al-Tirmizi, dinilai Sahih)

3. Justeru, ambillah pengajaran dari hadis ini. Cubalah khusyuk ketika solat kerana sesungguhnya Allah sentiasa mengadap kita selagi mana hati kita tidak berpaling dariNya.

Semoga Allah membimbing kita.

Dr Ahmad Sanusi Azmi


45 kluster baharu termasuk 30 tempat kerja

KUALA LUMPUR, 3 Muharram 1443H, Khamis – Sebanyak 45 kluster baharu COVID-19 dicatatkan hari ini dengan 30 daripadanya merupakan kluster tempat kerja, menurut Ketua Pengarah Kesihatan Tan Sri Dr Noor Hisham Abdullah.

Beliau berkata, sejumlah 11 kluster lagi merupakan kluster komuniti dan masing-masing dua kluster berisiko tinggi serta kluster pendidikan tinggi.

“Selangor mencatatkan kluster tempat kerja paling tinggi iaitu sembilan diikuti Johor (enam), masing-masing empat di Pulau Pinang dan Kuala Lumpur diikuti Kelantan (tiga), Sarawak (dua) manakala Terengganu dan Pahang masing-masing melaporkan satu kluster tempat kerja,” katanya.

Dr Noor Hisham berkata, bagi kluster komuniti, jumlah tertinggi dicatatkan di Kelantan iaitu tiga, masing-masing dua di Pahang dan Sarawak serta masing-masing satu di Johor, Negeri Sembilan, Perak dan Sabah.

Katanya, sebanyak 318 kematian akibat COVID-19 dilaporkan hari ini dengan 93 kes kematian di rumah atau brought-in-dead (BID) iaitu jumlah BID tertinggi pernah direkodkan sejak pandemik ini melanda negara.

Dr Noor Hisham berkata, jumlah kes aktif hari ini ialah 237,021 dan kes yang dirawat di unit rawatan rapi ketika ini ialah 1,059 orang dengan 543 pesakit memerlukan bantuan pernafasan.

Katanya kes sembuh hari ini pula ialah 17,687 orang menjadikan jumlah kumulatif pulih mencecah 1.09 juta.

Dr Noor Hisham juga berkata daripada 21,668 kes baharu COVID-19 yang dilaporkan hari ini, sebanyak 440 atau 2.1 peratus adalah daripada kategori tiga, empat dan lima.

Beliau berkata sebanyak 21,228 kes atau 97.9 peratus lagi adalah terdiri daripada kategori satu dan dua.

Secara keseluruhan, hanya 2,720 kes atau 12.6 peratus daripada kes baharu COVID-19 yang dilaporkan hari ini mempunyai sejarah imunisasi COVID-19. – Bernama


PasLeak: Hanya cubaan untuk pecah belah Melayu

Oleh Zuhayati Yazid

BANGI, 22 Ramadan 1443H, Ahad – Isu dokumen dikenali sebagai PasLeak yang tular kebelakangan ini tidak lebih sekadar cubaan mengganggu hubungan perpaduan Melayu.

Atas sebab itu, para pemimpin terbabit diminta untuk bersikap cakna dan tidak terjerumus dengan permainan politik yang merugikan ini.

Selain itu, penganalisis politik, Prof Emeritus Datuk Dr Zainal Kling berkata, pemimpin Melayu juga perlu bijak mentafsir perkara yang membawa agenda baik dan buruk.

“Oleh kerana itu, pemimpin-pemimpin hari ini mesti memiliki pemikiran besar untuk terus bertegas dalam memelihara perpaduan yang sudah tercapai.

“Ini adalah kesempatan untuk mengekalkan perpaduan dan kekuatan parti-parti Melayu pada Pilihan Raya Umum ke-15 (PRU15) tidak lama lagi,” katanya kepada Ismaweb.net, hari ini.

Mengulas lanjut, Prof Zainal berkata, buat masa ini apa yang perlu diberi perhatian adalah menjaga kebersatuan Melayu.

Selain itu, katanya lagi, pemimpin Melayu juga bertanggungjawab untuk memelihara kedaulatan pemerintahan yang ada di negara ini.

“Kita bimbang apabila hilang kuasa memerintah dan bangsa lain berkuasa seperti dulu, jadi macam-macam kejahatan dan kehancuran boleh berlaku.

“Jadi matlamat besar melalui kedaulatan dan kekuasaan pemerintahan mesti dipertahankan demi kekuasaan kita, maka itu perlu jadi pegangan utama kita,” tegas beliau.

Dalam masa sama, beliau mengingatkan para pemimpin dengan matlamat penubuhan Muafakat Nasional (MN) iaitu menyatupadukan Melayu.

Namun malangnya, katanya, sejak awal penubuhan lagi ada pihak yang mencemburui gabungan murni tersebut dibentuk.

“Sejak Muafakat Nasional ditubuhkan, sudah ada cubaan untuk memecahbelahkan…anggap gabungan tersebut merupakan perkauman yang kuat.

“Sekiranya perpecahan itu menjadi, (ia) akan menyebabkan individu yang timbulkan perkara ini akan bertepuk tangan, sebagai tanda kejayaannya,” katanya.


Semua agensi KSM diminta kaji, kenal pasti cabaran IR4.0

KUALA LUMPUR, 26 Rabiulawal 1443H, Selasa  – Kementerian Sumber Manusia (KSM) telah meminta semua agensi dibawahnya mengkaji bagi mengenal pasti cabaran masa hadapan seiring kesiapsiagaan mendepani Revolusi Industri 4.0 (IR4.0).

Menterinya Datuk Seri M. Saravanan berkata, langkah itu bagi melahirkan modal insan yang lebih kompetitif, kompeten serta bertaraf antarabangsa apabila negara ini termasuk seluruh dunia menuju ke arah pembangunan pesat.

“Ini bukan sahaja isu-isu pengangguran tetapi lebih kepada menyediakan modal insan yang kompetitif sebab kita tidak tahu apakah cabaran masa hadapan.

“Ini kerana negara dan dunia sedang menghadapi IR4.0, mungkin ramai antara kita akan hidup dalam satu dunia yang kita tidak boleh bayangkan (ketika ini),” katanya pada sidang media selepas majlis memorandum persefahaman (MoU) antara TalentCorp Malaysia Berhad (TalentCorp) dan MARA Corporation Sdn Bhd (MARA Corp), di sini hari ini.

Beliau berkata bagi tujuan itu, Pertubuhan Keselamatan Sosial (PERKESO) bukan sahaja perlu mengkaji cabaran akan datang, malah turut bertanggungjawab mengenal pasti jaringan keselamatan yang sewajarnya terhadap tenaga buruh tempatan.

Beliau berkata Pembangunan Sumber Manusia Berhad dan TalentCorp perlu mengenal pasti peluang-peluang untuk masa hadapan dan kemungkinan pekerjaan yang sedia ada sekarang ini akan hilang apabila negara mencapai IR4.0.

Terdahulu, beliau bersama Menteri Pembangunan Luar Bandar Datuk Seri Mahdzir Khalid menyaksikan pemeteraian MoU antara TalentCorp dan MARACorp, iaitu jalinan kerjasama untuk memudah cara transisi graduan Majlis Amanah Rakyat (MARA) ke pasaran.

Saravanan berkata MoU itu selari dengan komitmen KSM untuk mengukuhkan pasaran tenaga kerja tempatan daripada gangguan semasa dan masa hadapan malah ia juga selaras dengan objektif strategik Rancangan Malaysia Ke-12 bagi mempersiap Keluarga Malaysia bangkit dalam pascapandemik COVID-19.

Sementara itu, Mahdzir berkata sinergi antara dua agensi berkenaan menyasarkan lebih 2,000 peluang pekerjaan profesional kepada graduan di bawah ekosistem pendidikan yang terdiri daripada pelajar Institusi Pendidikan MARA termasuk pelajar di bawah tajaan MARA.

“Kerjasama ini mampu menjadi penghubung laluan kerjaya graduan MARA dengan jaringan syarikat dalam pelbagai industri serta menyediakan satu ruang kerjaya yang lebih signifikan dengan peluang lebih baik ditawarkan kepada para pelajar,” katanya. – Bernama


Pelan vaksinasi kebangsaan dimuktamad Khamis ini

REMBAU, 19 Jamadilawal 1442H, Ahad – Pelan Vaksinasi Kebangsaan yang dijadualkan bermula Februari depan akan dimuktamad pada Khamis ini, kata Menteri Sains, Teknologi dan Inovasi (MOSTI) Khairy Jamaluddin.

Beliau berkata, ia akan dibincang dalam Mesyuarat Jawatankuasa Jaminan Akses Vaksin COVID-19 yang dipengerusikannya bersama dengan Menteri Kesihatan Datuk Seri Dr Adham Baba.

“Ia bertujuan melancarkan pelaksanaan pelan berkenaan apabila vaksin COVID-19 diperoleh nanti,” katanya kepada pemberita selepas menghadiri Mesyuarat Perwakilan UMNO Bahagian Rembau di sini hari ini.

Pelan itu adalah perancangan secara menyeluruh sebelum negara menerima vaksin COVID-19 pada suku pertama tahun ini merangkumi hospital yang boleh didaftar untuk mendapatkan vaksin termasuk isu pengangkutan dan penyimpanan.

Khairy berkata, MOSTI sedang merangka Pelan Ekonomi Sentuhan Rendah dengan kerjasama beberapa kementerian termasuk Kementerian Kerja Raya serta Kementerian Perumahan dan Kerajaan Tempatan dalam usaha mengelak orang ramai berdepan risiko jangkitan pandemik COVID-19.

Beliau berkata, pelan itu merupakan rancangan jangka panjang yang akan mengubah persekitaran ekonomi kepada ekonomi teknologi sentuhan rendah.

Katanya, pelan yang memfokus kepada pembangunan dan penggunaan robotik itu membolehkan banyak perkara dapat dilaksanakan tanpa perlu menyentuh mana-mana permukaan. -Bernama


Tentera negara pakatan lancar serangan ke Yaman

RIYADH, 3 Rejab 1443H, Sabtu – Tentera negara pakatan yang dinaungi Arab Saudi melancarkan serangan ke ibu negara Yaman, lapor stesen televisyen Al Ekhbariya, hari ini.

Tentera negara pakatan mendakwa, serangan berkenaan dilancarkan bagi mengembalikan keamanan di Yaman.

Menurutnya, serangan kali ini menjadikan Sanaa dan beberapa wilayah lain sebagai sasaran utama.

Sebelum ini, kumpulan militan Houthi sering melancarkan serangan dron di negara tersebut khususnya di wilayah sebelah selatan.

Kumpulan militan berkenaan sebelum ini dikritik hebat susulan tindakannya melancarkan serangan ke atas Emiriah Arab Bersatu (UAE).

Tiga pekerja warga asing di mana dua dari India dan seorang rakyat Pakistan terbunuh dalam serangan dron Houthi di kemudahan minyak di Abu Dhabi.

Berikutan daripada serangan kumpulan militan pada 17 Januari itu, tentera negara pakatan telah melancarkan serangan balas udara di kawasan persembunyian mereka. – Agensi


JAIS benarkan solat Jumaat, fardu ikut jumlah jemaah ditetapkan

SHAH ALAM, 25 Rabiulawal 1443H, Isnin – Jabatan Agama Islam Selangor (JAIS) membenarkan solat Jumaat dan solat fardu di negeri itu ditambah mengikut jumlah jemaah yang ditetapkan di masjid dan surau berkenaan, kata Pengarahnya Datuk Mohd Shahzihan Ahmad.

Mohd Shahzihan menerusi kenyataan hari ini berkata penetapan jumlah jemaah itu dibuat susulan titah Sultan Selangor Sultan Sharafuddin Idris Shah supaya ketetapan bilangan jemaah untuk solat Jumaat bagi masjid dan surau dengan kebenaran solat Jumaat di Selangor, dinaikkan.

“Berikutan peningkatan jumlah jemaah terbaharu ini, Sultan Selangor turut menitahkan agar program-program pengimarahan diperluaskan bagi memastikan peranan masjid dan surau sebagai pusat ilmu Islam dan pusat komuniti ummah setempat kembali berfungsi,” katanya.

Menurutnya selain kebenaran meneruskan program pengimarahan, pihak pentadbir masjid dan surau dibenarkan melaksanakan program forum, diskusi, ceramah perdana, Kelas Pengajian Bersijil, Kelas Al-Quran dan Fardu Ain (KAFA), aktiviti kursus dan latihan.

Selain itu, katanya sebagai usaha menggerakkan semula pendapatan masjid dan surau serta penjanaan ekonomi bagi ahli-ahli kariah, pihak pentadbir masjid, surau dan musala juga dibenarkan mengaktifkan kembali operasi kios, koperasi, lot gerai dan aktiviti penjanaan ekonomi yang lain.

Mohd Shahzihan berkata semua masjid dan surau turut dibenarkan melaksanakan majlis akad nikah, pengurusan jenazah bukan COVID-19, pelaksanaan mesyuarat berkaitan pengurusan masjid dan surau, serta jamuan selepas program pengimarahan.

Namun, katanya pentadbir masjid dan surau kebenaran solat Jumaat dikehendaki melaksanakan program disinfeksi berkala dengan menggunakan dana sedia ada sebagai langkah pencegahan penularan COVID-19.

“Pentadbir masjid, surau dan musala hendaklah memaklumkan segera kepada Pejabat Agama Islam Daerah jika didapati berlaku sebarang penularan COVID-19 di masjid, surau atau musala masing-masing bagi mengenal pasti langkah-langkah kawalan.

“Mana-mana pegawai dan jawatankuasa masjid, surau dan musala yang belum mengambil suntikan vaksin lengkap dilarang terlibat dalam apa juga pengendalian solat Jumaat dan solat fardu serta aktiviti pengimarahan yang dijalankan,” katanya. – Bernama


Keluar mengundi ikut masa yang dicadangkan: SPR

BANGI, 7 Syaaban 1443H, Khamis – Pengundi Pilihan Raya Negeri (PRN) Johor, Sabtu ini dinasihatkan supaya keluar mengundi mengikut masa yang dicadangkan melalui aplikasi MySPR Semak.

Setiausaha Suruhanjaya Pilihan Raya (SPR), Datuk Ikmalrudin Ishak berkata, seramai 2,539,606 pengundi biasa daripada 2,597,742 orang pengundi berdaftar, layak mengundi pada Sabtu ini.

Manakala seramai 21,407 orang adalah pengundi awal dan 36,729 orang sudah mengundi secara pos.

“SPR juga melalui aplikasi MySPR Semak, meletakkan maklumat masa keluar mengundi yang digalakkan untuk setiap pengundi dinasihatkan supaya keluar mengundi mengikut masa yang dicadangkan itu

“Sekiranya pengundi tidak dapat hadir pada masa keluar mengundi atas sebab tertentu, pengundi masih boleh keluar mengundi mengikut kelapangan masa dari jam 8 pagi hingga 6 petang atau waktu yang diwartakan di pusat mengundi masing-masing,” katanya menerusi kenyataan, hari ini.

Beliau bagaimanapun menasihatkan pengundi supaya tidak keluar mengundi pada saat-saat akhir dan sentiasa mematuhi semua undang-undang, peraturan dan garis panduan khas pencegahan COVID-19 pada hari mengundi.

Malah, pengundi yang mengetahui maklumat pengundian disaran untuk terus ke saluran mengundi yang ditetapkan.

“Pengundi juga disaran supaya membuat semakan lebih awal sebelum hari mengundi terlebih dahulu melalui saluran portal semakan daftar pemilih https://pengundi.spr.gov.my, Aplikasi MySPR Semak atau hotline SPR di talian 03-8892 7018.

“Apabila membuat semakan, catat dan simpan maklumat mengenai pusat mengundi, saluran mengundi dan nombor bilangan pemilih,” katanya.

Katanya, catatan maklumat pengundian itu akan memudahkan Kerani Pengundian Pertama (KP1) di saluran untuk membuat semakan nama pengundi serta membantu kelancaran proses pengundian pada hari mengundi.

“Jangan lupa bawa kad pengenalan dan pastikan tidak menyerahkan kad pengenalan kepada pihak lain kecuali petugas pilihan raya di pusat mengundi masing-masing,” katanya.


Pakatan Arab Saudi serang stesen kawalan dron Houthi di Sanaa

KAHERAH, 13 Rejab 1443H, Rabu – Negara pakatan yang diketuai Arab Saudi melancarkan beberapa siri serangan udara terhadap kawasan telekomunikasi di Sanaa, Yaman sambil mendakwa pemberontak Houthi menggunakannya untuk melancarkan ‘operasi perseteruan’.

Agensi berita rasmi Saudi SPA pada Isnin memetik pakatan itu sebagai berkata, pihaknya memusnahkan sistem komunikasi yang digunakan untuk mengendalikan stesen kawalan dron.

“Kumpulan Houthi menggunakan Kementerian Telekomunikasi dan Teknologi Maklumat di Sanaa untuk operasi mereka,” dakwanya.

Penduduk dan saluran televisyen Al Masirah – yang dikendalikan Houthi – kemudian melaporkan satu lagi serangan ke atas Sanaa, yang juga menempatkan bangunan syarikat telekomunikasi TeleYemen, pada petang Isnin.

Menteri Telekomunikasi yang berpangkalan di Sanaa, Misfer al-Numair menafikan bahawa kemudahan itu digunakan untuk tujuan ketenteraan.

Gabungan itu – yang memerangi Houthi selama hampir tujuh tahun – berkata, ia meminta orang awam di kementerian untuk berpindah sebelum operasi dijalankan sebagai tindak balas terhadap serangan dron minggu lalu di Lapangan Terbang Abha, Arab Saudi yang mencederakan 12 orang.

Seorang pegawai TeleYemen memberitahu Reuters bahawa para pekerja telah dipindahkan.

Sementara itu, seorang wartawan AFP di Sanaa mengesahkan serangan udara pakatan menyasarkan beberapa kawasan ibu kota di sekitar kementerian itu.

Ia adalah kali pertama gabungan berkenaan menyasarkan kementerian awam, kerana setakat ini mereka hanya menyerang Kementerian Pertahanan.

Gerakan Houthi kerap menembak dron dan peluru berpandu ke bandar-bandar Arab Saudi dan baru-baru ini memperluaskan serangan ke atas ahli gabungan Emiriah Arab Bersatu (UAE).

Pakatan itu kemudian bertindak balas dengan melancarkan serangan udara ke atas Yaman.

Pakatan pimpinan Arab Saudi campur tangan di Yaman pada tahun 2015 selepas Houthi menggulingkan kerajaan yang disokong Riyadh dan Barat.

Pergerakan itu mengatakan ia memerangi sistem rasuah dan pencerobohan asing. – Agensi


SKSSR adalah sukarela, suami tak wajib bayar caruman isteri: Perkeso

KUALA LUMPUR, 21 Zulhijjah 1443H, Khamis – Cadangan pelaksanaan Skim Keselamatan Sosial Suri Rumah (SKSSR) dalam Rang Undang-Undang Keselamatan Sosial Suri Rumah 2022 adalah secara sukarela kepada semua suri rumah di Malaysia dan para suami tidak wajib mencarum untuk isteri mereka.

Pertubuhan Keselamatan Sosial (Perkeso) dalam kenyataan memaklumkan menerusi draf rang undang-undang yang dibentangkan untuk bacaan kali pertama oleh Menteri Sumber Manusia Datuk Seri M. Saravanan di Dewan Rakyat semalam, ia menyatakan bahawa suami hanya wajib membayar caruman untuk isterinya jika memilih untuk berbuat demikian dan perlu memaklumkan kepada Perkeso.

“Dalam situasi ini, ia boleh menjadi suatu kesalahan kepada suami jika gagal membayar caruman berkenaan. Sabit kesalahan, suami boleh didenda tidak melebihi RM10,000 atau dipenjara tidak melebihi dua tahun atau kedua-duanya sekali.

“Bagaimanapun, jika pasangan tersebut telah bercerai atau suami terbabit tidak mampu membayar caruman isterinya akibat hilang punca pendapatan atau seumpamanya, maka komitmen beliau untuk membayar caruman adalah terbatal,” menurut kenyataan itu.

Perkeso juga menjelaskan isteri atau suri rumah tersebut boleh membayar caruman SKSSR secara sukarela atau bayaran caruman tersebut juga boleh dibuat oleh mana-mana pihak ketiga.

Bagi suami yang tidak memilih untuk membayar caruman SKSSR untuk isteri atau suri rumah yang tidak mempunyai suami, caruman berkenaan boleh dibayar sendiri oleh wanita tersebut atau pihak ketiga kepada Perkeso.

Sehubungan itu, kenyataan tersebut memaklumkan laporan berita yang diterbitkan oleh beberapa media tempatan termasuk menerusi platform dalam talian mengenai kegagalan suami membayar caruman Perkeso isteri yang juga suri rumah boleh dikenakan denda atau hukuman penjara adalah tidak tepat.

Memandangkan laporan berita tersebut tidak tepat dan boleh mengelirukan orang ramai, Perkeso menggesa media yang berkenaan untuk mengambil tindakan segera dengan menyiarkan ralat berhubung laporan yang telah diterbitkan.

Semalam, Rang Undang-Undang Keselamatan Sosial Suri Rumah 2022 yang bertujuan mengadakan peruntukan bagi keselamatan sosial kepada suri rumah berinsurans dalam bentuk faedah tertentu, meningkatkan kesihatan, keselamatan, kebajikan dan kesejahteraan suri rumah, dibentang untuk bacaan kali pertama di Dewan Rakyat.

Menurut rang undang-undang itu, satu skim akan diwujudkan bagi tujuan berkenaan yang dikenali sebagai SKSSR selain menyebut suri rumah yang mencarum dalam skim itu berhak mendapat faedah hilang upaya seperti faedah perubatan, faedah hilang upaya kekal elaun layanan sentiasa, pencen penakat dan faedah pengurusan mayat. – Bernama


7 pendatang tanpa izin ditahan

KUALA LUMPUR, 11 Zulhijjah 1441H, Jumaat – Angkatan Tentera Malaysia (ATM) menahan tujuh pendatang tanpa izin (PTI) warga Indonesia termasuk wanita mengandung di pesisiran pantai Ladang Sg. Tengah, Bandar Penawar, Johor, awal pagi tadi.

Markas Divisyen Ketiga Infantri Malaysia, Kem Terendak Melaka dalam satu kenyataan hari ini, memaklumkan kesemua individu berusia 20 hingga 53 tahun itu ditahan pada 4 pagi tadi oleh pasukan Batalion Pertama Rejimen Renjer Diraja (1 RRD) ketika menjalankan Op Benteng.

“Anggota petugas di Pos Pemerhati, Kompeni A, 1 RRD telah mengesan bunyi bot dan melihat isyarat kelipan lampu sebanyak dua kali dari arah bot ke pantai. Kelihatan kelibat pergerakan orang keluar dari arah hutan menuju ke bot yang berada 100 meter dari pantai tersebut,”

“Tim Quick Reaction Force (QRF) membuat tangkapan terhadap lima lelaki dan dua perempuan termasuk wanita yang sedang sarat hamil dengan usia kandungan tujuh bulan, dipercayai ingin menyusup keluar dari Malaysia,” menurut kenyataan itu.

Sementara itu, hasil keseluruhan nilai rampasan dianggarkan bernilai RM15,512.50 melibatkan 15 buah telefon pintar pelbagai jenama dan wang tunai RM6,933.50 serta 6.9 Juta Rupiah (RM2,002).

Kesemua individu yang ditahan diserahkan ke Balai Polis Bayu Damai untuk tindakan lanjut sebelum menjalani ujian COVID-19. -Bernama


PH-BN semakin terdesak

BANGI, 15 Safar 1445H, Jumaat – PAS menyifatkan langkah sekatan terhadap beberapa saluran media sejak kebelakangan ini sebagai terdesak.

Timbalan Presiden PAS, Datuk Seri Tuan Ibrahim Tuan Man berkata, beliau percaya tindakan itu dibuat berikutan bimbang dengan gelombang penerimaan rakyat terhadap Perikatan Nasional (PN).

Bagaimanapun, beliau berkata, ia dilihat bercanggah dengan perjuangan Datuk Seri Anwar Ibrahim sebelum ini.

“Bermula dengan laman sesawang MalaysiaNow dan terbaru ke atas TV Pertiwi, saya melihat kerajaan PH-BN semakin terdesak dan bimbang dengan gelombang penerimaan rakyat terhadap PN.

“Kita melihat sekatan kepada akses media ini adalah tindakan yang terdesak dan bercanggah dengan perjuangannya sebelum ini yang selalu membantah corak pentadbiran kerajaan terdahulu,” katanya dalam satu kenyataan, hari ini.

Justeru, beliau menggesa Perdana Menteri menunaikan ikrar bagi mempertahankan kebebasan bersuara dan melindungi kebebasan media seperti mana dijanjikan dalam manifesto pada pilihan raya lalu.

Pada masa sama, Tuan Ibrahim menyokong desakan Kumpulan Wartawan Kanan yang mahu Suruhanjaya Komunikasi dan Multimedia Malaysia (SKMM) tidak bertindak seolah-olah sebagai “Big Brother” (dengan sewenang-wenangnya menyekat kandungan dalam talian).

Kelmarin, lapan veteran media tempatan menyatakan kebimbangan apabila kebanyakan kandungan portal berita yang dilabelkan sebagai ‘menyinggung’ dan hanya pendapat yang dianggap kritikal terhadap kerajaan disekat SKMM.

Mereka dalam kenyataan bersama meluahkan kebimbangan apabila SKMM sejak akhir-akhir ini dilihat sering memanggil pengamal media untuk memberikan penjelasan berhubung kandungan yang dilaporkan menerusi portal berita dan laman dalam talian masing-masing.

Kenyataan itu dikeluarkan oleh Tan Sri Johan Jaaffar, Datuk A Kadir Jasin, Datuk Hussamuddin Yaacob, Datuk Seri Azman Ujang dan Datuk Dr Chamil Wariya.

Turut serta dalam kenyataan bersama itu ialah Datuk Yong Soo Heong, Datuk Zakaria Wahab dan Dr G Manimaran.

Mengulas lanjut, Tuan Ibrahim berkata, sudah sampai masanya rakyat dicelikkan dan difahamkan tentang sesuatu perkara dengan maklumat benar.

Atas dasar itu, katanya, kerajaan wajar memberi rakyat peluang mempertimbangkan pilihan mereka hasil daripada kebebasan bermaklumat.


Israel serang Gaza lagi, 3 hari berturut-turut

GAZA, 24 Zulhijjah 1441H, Jumaat – Tentera pengganas Israel mendakwa pesawat tempurnya menyerang Gaza, awal pagi tadi.

Rejim Zionis dalam satu kenyataan mendakwa, sebuah terowong – yang disyaki milik pejuang Hamas – dan sistem pertahanan negara telah dilanggar di Gaza.

Serangan itu dilakukan sebagai tindak balas terhadap serangan belon bahan bakar yang dilancarkan oleh Palestin.

Tiada sebarang maklumat diberikan terhadap jumlah korban atau kecederaan.

Serangan awal pagi ini, adalah hari ketiga berturut-turut dilancarkan tentera Israel ke atas Gaza.

Sebelum ini, aktivis Palestin melepaskan layang-layang dan belon yang mempunyai bahan bakar ke wilayah Israel sebagai protes terhadap pendudukan di sepanjang sempadan Gaza.

Belon berkenaan didakwa menyebabkan kebakaran di 60 lokasi di sekitar penempatan Israel.

Semenanjung Gaza berada di bawah kepungan Israel – melalui udara, darat dan laut – sejak 2007 telah melumpuhkan wilayah diperintah Hamas itu.

Gaza mempunyai tujuh laluan sempadan yang menghubungkannya dengan dunia luar, di mana enam daripadanya dikendalikan rejim Israel, sementara persimpangan Rafah, dikawal oleh Mesir. – Agensi


Ustaz Ebit Lew buat laporan polis

BANGI, 11 Zulhijjah 1442H, Rabu – Pendakwah bebas, Ustaz Ebit Lew hadir ke Ibu Pejabat Polis Dang Wangi untuk membuat laporan polis berhubung beberapa tuduhan yang dibuat terhadapnya.

Portal Malakat Tribune melaporkan, Ustaz Ebit yang tiba kira-kira jam 6.15 petang turut diiringi dengan dua buah kenderaan lain.

Difahamkan beliau akan membuat satu sidang akhbar sejurus selepas laporan polis itu dibuat.

Terdahulu, Ketua Pegawai Eksekutif Cinta Gaza Malaysia, Muhammad Nadir Al-Nuri Kamaruzaman memuat naik satu hantaran menerusi Telegram berhubung misi kemanusiaan Ebit bersama pasukannya baru-baru ini.

Dalam status berkenaan, Nadir turut mengkritik cara kemasukan pasukan misi kemanusiaan yang diketuai Ustaz Ebit kerana menggunakan syarikat swasta dengan bayaran yang mahal.


SOP pelaksanaan Persidangan Parlimen dilulus

KUALA LUMPUR, 15 Zulkaedah 1441H, Selasa – Mesyuarat Khas Menteri-menteri Mengenai Pelaksanaan Perintah Kawalan Pergerakan (PKP) meluluskan prosedur operasi standard (SOP) Pelaksanaan Persidangan Parlimen dengan mengambil kira kebiasaan baharu dalam memerangi pandemik COVID-19.

Menteri Kanan (Kluster Keselamatan) Datuk Seri Ismail Sabri Yaakob berkata, antara SOP yang dipersetujui ialah pemakaian pelitup separuh muka, penyediaan cecair pembasmi kuman serta jarak sosial satu meter tempat duduk semasa persidangan Parlimen berjalan.

“Semua yang terlibat termasuk Ahli Parlimen, pegawai kerajaan dan petugas media perlu menjalani proses pendaftaran menggunakan aplikasi MySejahtera serta saringan suhu badan sebelum dibenarkan masuk.

“Hanya ahli Parlimen dan pegawai dibenarkan masuk ke dewan persidangan manakala hanya petugas media dan penjawat awam dibenarkan berada di bangunan Parlimen,” katanya dalam kenyataan hari ini.

Persidangan Dewan Rakyat dijadualkan bermula dari 13 Julai hingga 27 Ogos iaitu selama 25 hari, manakala Dewan Negara pula akan bersidang dari 2 Sept hingga 23 Sept iaitu selama 11 hari. – Bernama


Lelaki muat naik video perkauman dibebaskan

BANGI, 1 Jamadilawal 1444H, Sabtu – Pemilik akaun Twitter, Zulfadzli@BumiLangit yang ditahan polis kerana memuat naik video berunsur perkauman pada Khamis lalu dibebaskan dengan jaminan polis hari ini.

Setiausaha Polis Diraja Malaysia, Datuk Noorsiah Mohd Saaduddin berkata, suspek lelaki berusia 39 tahun itu dibebaskan selepas tempoh tahanan reman ke atasnya tamat.

“Suspek pemilik akaun Twitter bernama Zulfadli itu telah selesai dirakam keterangan sepanjang tempoh reman oleh polis dan hari ini telah dibebaskan dengan jaminan polis.

“Polis melalui Unit Siasatan Jenayah Terkelas (USJT) akan merujuk kertas siasatan kepada Pejabat Peguam Negara sebaik siasatan selesai dan kertas siasatan kes berkenaan dilengkapkan kelak,” katanya seperti dipetik media tempatan, hari ini.

Mengulas lanjut, beliau berkata, kertas siasatan yang lengkap akan dirujuk kepada pihak Jabatan Peguam Negara seperti mana diperuntukkan dalam Perkara 145(3) Perlembagaan Persekutuan.

Terdahulu, suspek ditahan di Ibu Pejabat Polis Daerah Dang Wangi bagi membantu siasatan mengikut Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1998, kerana memuat naik video yang menjurus kepada unsur perkauman yang boleh mencetuskan ketegangan kaum.


Ingat jangan ditipu PH untuk kali kedua, pesan Hadi Awang

BANGI, 8 Zulkaedah 1442H, Sabtu – Presiden PAS, Datuk Seri Abdul Hadi Awang mengingatkan rakyat supaya tidak terpedaya dan ditipu oleh Pakatan Harapan (PH) buat kali kedua.

Beliau berkata, hanya beberapa hari PH berkuasa, parti itu sudah menyerlahkan sikap melampau terhadap Islam dan kepimpinannya, sedangkan ia adalah perkara yang wajib dipertahankan.

Katanya, Pilihan Raya Umum Ke-14 (PRU14) telah memberikan kemenangan kepada PH kerana ramai yang tertarik dengan janji diucapkan serta ditulis parti berkenaan.

Ini termasuklah janji yang mustahil dilaksanakan dalam masa singkat, bahkan kononnya boleh ditunaikan untuk tempoh sehari semalam, kata Abdul Hadi.

“Adapun yang tersurat dalam manifesto, masih boleh dibaca semula. Apabila tindakan mereka ketika menjadi kerajaan dipersoalkan, semuanya dituding kepada kerajaan terdahulu.

“Apa yang dibisingkan oleh mereka ialah perebutan jawatan Perdana Menteri yang menunjukkan perangai bernafsu rakus, sifat yang diharamkan oleh Rasulullah SAW,” katanya dalam satu hantaran di Facebook, hari ini.

Malah apa yang lebih membahayakan kata Abdul Hadi, apabila terdapat dalam kalangan pimpinan PH yang sedia bersekongkol dengan sesiapa sahaja, termasuk musuh agama dan negara serta golongan yang nyata bersikap ekstrem terhadap Islam, umat dan institusi diraja.

“Kita menerima kewujudan masyarakat majmuk yang menyedari kedudukan mereka sebenar, bahkan boleh bekerjasama dengan baik berkonsepkan adil terhadap semua dan diberikan hak beragama tanpa sebarang paksaan.

“Apa yang termaktub dalam Perlembagaan Persekutuan adalah konsep yang boleh menghadapi perubahan secara positif, bahkan sudah berlaku beberapa perubahan pada hari ini,” katanya.

Justeru, beliau mengingatkan generasi muda yang tidak menyaksikan peristiwa lalu supaya jangan terpengaruh dengan media tanpa sempadan yang akhirnya membawa kepada penyesalan.

“Cukuplah perkara besar ini menjadi pengajaran. Jangan ditipu untuk kali kedua laksana disengat daripada lubang yang sama, dan haram bersama dengan musuh agama dan umat, sama ada yang nyata mahupun tersembunyi,” katanya.